Terbuka Malaysia: Perjalanan Tang Jie-Ee Wei Ditamatkan Beregu No.3 Dunia

Perjalanan gandingan campuran baharu, Chen Tang Jie dan Toh Ee Wei dalam saingan Terbuka Malaysia – Jelajah Dunia Super 1000 BWF – berakhir setakat peringkat suku akhir.

Beregu No.3 dunia dari Thailand, Dechapol Puavaranukroh dan Sapsiree Tearattanachai menjadi asbab kepada terhentinya perjalanan pasangan negara yang mula digandingkan sejak Disember lalu itu.

PETRONAS Malaysia Open 2023XD – QF         🇹🇭Dechapol PUAVARANUKROH🏅21 21 🇹🇭Sapsiree TAERATTANACHAI🏅         🇲🇾CHEN Tang Jie19 9 🇲🇾TOH Ee Wei

— BWFScore (@BWFScore) January 13, 2023

Dalam pertarungan terbabit, Tang Jie-Ee Wei tumpas kepada beregu yang terkenal dengan nama panggilan Bass-Popor itu secara “straight set” dengan skor 19-21 dan 9-21 dalam tempoh 36 minit permainan.

Sebagai rekod, Tang Jie-Ee Wei memulakan perjalanan di saingan Terbuka Malaysia ini dengan menumpaskan beregu senegara, Tan Kian Meng dan Lai Pei Jing sebelum menundukkan pasangan Indonesia, Rehan Naufal dan Lisa Ayu.

Sebagai tambahan, ini merupakan penampilan pertama mereka di pentas Terbuka Malaysia serta di kejohanan bertaraf Super 1000 sejak bergandingan bersama.

Untuk kejohanan seterusnya, Tang Jie-Ee Wei akan mengambil bahagian dalam kejohanan Terbuka India – Jelajah Dunia Super 750 BWF – yang akan bermula pada Selasa hadapan.

Sementara itu, Dechapol-Sapsiree yang melangkah ke peringkat separuh akhir akan bertemu beregu No.1 Jepun, Yuta Watanabe dan Arisan Higashino pada hari esok.

Featured Image: Badminton Association of Malaysia


Singapura Terbang Ke Jepun Buat Persediaan Piala AFF 2022

Skuad bola sepak kebangsaan Singapura akan terbang ke negara matahari terbit, Jepun hampir dua minggu bagi melakukan persediaan sebelum mengharungi saingan Piala AFF Mitsubishi Electric 2022.

Perkembangan melibatkan skuad kendalian Takayuki Nishigaya itu dimaklumkan menerusi satu siaran di laman sesawang rasmi badan induk itu, semalam.

Seramai 29 pemain telah disenaraikan oleh ketua jurulatih untuk diterbangkan ke Chiba, Jepun bagi menyertai kem latihan yang dijadualkan bermula 1 hingga 12 Disember itu.

Di sana, skuad negara seberang tambak ini turut menjadualkan dua “training matches”.

A post shared by FAS (@fasingapore)

Selepas tamatnya kem di sana, Singapura akan pulang ke tanah airnya untuk menghadapi satu perlawanan antarabangsa ‘A’ bertemu Maldives pada 17 Disember di Stadium Jalan Besar.

Selepas daripada perlawanan terbabit, ketua jurulatihnya akan mengumumkan senarai 23 pemain yang dipilih bagi menggalas cabaran Piala AFF.

Untuk makluman semua, Singapura diundi dalam Kumpulan B. Mereka akan membuka kempen Piala AFF dengan bertemu Myanmar diikuti Laos, Vietnam dan akhir sekali Malaysia pada 24 Disember, 27 Disember, 30 Disember dan 3 Januari masing-masing.

Sebagai tambahan, ini juga menjadi saingan Piala AFF yang pertama buat Singapura di bawah kendalian ketua jurulatih baharu, Takayuki, yang dilantik pada April lalu bagi menggantikan Tatsuma Yoshida.

Featured Image: Football Association of Singapore


Program RTG Senaraikan Tze Yong, Tang Jie-Ee Wei & Skuad Hoki Lelaki

Kementerian Belia dan Sukan (KBS) menerusi Menteri, Hannah Yeoh telah mengumumkan dua nama baharu daripada sukan badminton untuk menjadi sebahagian daripada program Road To Gold (RTG) iaitu pemain perseorangan lelaki, Ng Tze Yong dan beregu campuran, Chen Tang Jie serta Toh Ee Wei.

Pengumuman itu hadir menerusi sidang media yang diadakan kementerian berkenaan di Majlis Sukan Negara (MSN) bersama ahli jawatankuasa RTG bagi memaklumkan status semasa program tersebut.

Untuk makluman, Ng Tze Yong dan Tang Jie-Ee Wei kini berada di landasan terbaik untuk berada dalam kelompok 15 pemain terbaik dunia selepas menduduki kedudukan ke-21 dan ke-17 dunia masing-masing, setakat hari ini.

Tahniah Ng Tze Yong, @ChenTangJie & Toh Ee Wei yang telah disenarai sebagai atlet program Road to Gold (RTG).

— BAM (@BA_Malaysia) June 19, 2023

Dalam perkembangan yang sama, Lee Zii Jia turut kekal dalam senarai kali ini sehingga perbincangan bersama jurulatih baharu, Wong Tat Meng diadakan manakala beregu campuran, Tan Kian Meng dan Lai Pei Jing kekal sehingga fasa penilaian seterusnya pada September.

Jawatankuasa RTG turut akan meneliti semula kriteria pemilihan atlet ke dalam program RTG di mana kini atlet yang tersenarai sebagai pemenang pingat Olimpik lepas, senarai Top 10 Ranking Dunia dan Road To Paris 2024 akan dipertimbangkan.

Mereka turut menamakan skuad hoki negara sebagai sebahagian daripada program RTG selepas berjaya menduduki tangga ke-10 dunia serta bertujuan untuk membantu mereka memenangi pingat emas di Sukan Asia Hangzhou bermula 23 September ini.

Featured Image: Hannah Yeoh (Facebook)


Harimau Malaya Lawan Solomon & Yaman Pada Pertengahan Minggu – Sepak Mula 9 Malam

Persatuan Bola Sepak Malaysia (FAM) tampil berkongsikan tarikh berserta hari dan waktu sepak mula melibatkan skuad Harimau Malaya kendalian Kim Pan-gon pada rehat antarabangsa FIFA pada bulan Jun kelak.

Menerusi makluman di pelbagai media sosialnya pada hari ini, Harimau Malaya dijadualkan menentang pasukan yang menghuni ranking ke-134 dunia, Kepulauan Solomon pada 14 Jun. Manakala pertembungan menentang Yaman yang berada di ranking ke-157 pula bakal berlangsung pada 20 Jun.

🗓 ✔ Tandakan kalendar anda untuk hadir ke Stadium Sultan Mizan Zainal Abidin, Terengganu bagi dua Perlawanan Antarabangsa Tier 1,  Jun ini!

Rabu, 14/6/2023MALAYSIA 🇲🇾 🆚 🇸🇧 KEPULAUAN SOLOMON

Selasa, 20/6/2023MALAYSIA 🇲🇾 🆚 🇾🇪 YEMEN

🕘 9.00 malam#FAM #HarimauMalaya pic.twitter.com/5RFD4OPSiY

— FA Malaysia (@FAM_Malaysia) April 26, 2023

Kedua-dua perlawanan yang bakal diadakan di Stadium Sultan Mizan Zainal Abidin (SMAZA), Gong Badak, Terengganu itu berlangsung sekitar pertengahan minggu iaitu pada Rabu dan Selasa masing-masing. Sementara itu, sepak mula bagi kedua-dua perlawanan adalah pada jam 9 malam.

Sepertimana disahkan oleh Presiden FAM dalam satu sesi temu bual bersama para pengamal media, harga tiket bagi kedua-dua perlawanan ini kekal sepertimana perlawanan pada bulan Mac lalu iaitu RM30 bagi dewasa di tempat duduk terbuka.

Sebagai tambahan, kedua-dua perlawanan ini berstatus Perlawanan Antarabangsa Tier 1.

Featured Image: Football Association of Malaysia


PSM Buka Tender Naik Taraf Padang Stadium Nasional Bukit Jalil

Badan berkanun kerajaan di bawah Kementerian Belia dan Sukan (KBS) iaitu Perbadanan Stadium Malaysia (PSM) mengumumkan membuka tender bagi menaik taraf padang Stadium Nasional Bukit Jalil (SNBJ).

Kenyataan tender itu dimuat naik oleh PSM menerusi laman sesawang rasminya dan laman sosialnya, semalam.

Tender tersebut dipelawa kepada syarikat tempatan yang berdaftar dengan Lembaga Pembangunan Industri Pembinaan Malaysia (CIDB) yang masih  sah tempohnya dalam bidang berkaitan.

PSM dalam kenyataan terbabit menggalakkan lawatan tapak kepada petender yang ingin mengemukakan tender. Ia bagi mengetahui lebih lanjut mengenai keadaan lokasi tapak yang akan dihadapi.

Bagi yang berminat, dokumen tender sudah mula dijual dan boleh dibeli pada waktu pejabat di Unit Perolehan, Bahagian Pentadbiran dan Kewangan, Aras 1, Stadium Nasional, Kuala Lumpur Sports City dengan harga RM100.

Sementara itu tarikh tutup tender tersebut adalah pada jam 12 tengah hari, 20 Februari 2023.


Sze Fei-Izzuddin Belum Pernah Menang Ke Atas Yew Sin-Ee Yi

Dua beregu badminton lelaki negara, Goh Sze Fei-Nur Izzuddin dan Ong Yew Sin-Teo Ee Yi berhasil mengalahkan lawan masing-masing di Pusingan 16 sekaligus melayakkan diri ke peringkat suku akhir Terbuka Jerman 2022.

Bagaimanapun, kedua-dua beregu negara yang menghuni ranking ke-11 dan ke-17 dunia masing-masing ini dijadualkan berentap sesama sendiri di peringkat suku akhir dan ini menjadikan hanya sepasang beregu negara sahaja akan ke separuh akhir.

Berdasarkan rekod, Sze Fei-Izzuddin pernah bertarung menentang Yew Sin-Ee Yi sebanyak dua kali sebelum ini. Kedua-dua pertarungan itu berlangsung di kejohanan Terbuka Perancis dan Indonesia Masters pada tahun lalu.

Kedua-dua pertemuan itu menyaksikan Sze Fei-Nur Izzuddin merangkap beregu di bawah naungan Persatuan Badminton Malaysia (BAM) tumpas kepada Yew Sin-Ee Yi merangkap beregu bebas (independent).

Walaupun tumpas, Sze Fei-Izzuddin boleh dikatakan memberikan saingan yang sengit kepada Yew Sin-Ee Yi terutamanya ketika di Pusingan 32 Terbuka Perancis yang berkesudahan dengan keputusan 22-24, 22-20 dan 21-19.

Terdahulu, Sze Fe-Izzuddin mara ke Pusingan 16 selepas mengalahkan beregu Denmark, Joel Eipe dan Daniel Lundgaard secara ‘straight set’. Manakala Yew Sin-Ee Yi pula menyingkirkan beregu England, Ben Lane dan Sean Vendy.


Liga Hoki Malaysia Guna VAR Dalam Semua Perlawanan & Disiarkan Di RTM

Badan induk hoki negara, Konfederasi Hoki Malaysia (KHM) memaklumkan saingan TNB Liga Hoki Malaysia (MHL) akan menggunakan sistem Video Bantuan Pengadil (VAR) dalam semua perlawanan yang disiarkan secara langsung musim ini.

Selain itu, KHM turut memaklumkan sebanyak 30 perlawanan MHL akan disiarkan secara langsung oleh Radio Televisyen Malaysia (RTM) menerusi saluran Sukan RTM dan TV Okey.

Perkembangan ini dimaklumkan sendiri oleh pihak KHM sambil mengumumkan RTM sebagai rakan penyiaran rasmi bagi kejohanan MHL. Ianya dikongsikan oleh KHM menerusi pelbagai platform laman sosialnya, pada hari ini.

KHM dengan berbesar hati ingin memaklumkan bahawa Radio Televisyen Malaysia (RTM) merupakan rakan Penyiaran Rasmi bagi Kejohanan TNB Liga Hoki Malaysia (TNB MHL) 2022. pic.twitter.com/6w2wxuvTxn

“KHM dengan berbesar hati ingin memaklumkan bahawa Radio Televisyen Malaysia (RTM) merupakan rakan Penyiaran Rasmi bagi Kejohanan TNB Liga Hoki Malaysia (TNB MHL) 2022.”

“TNB MHL 2022 juga akan menggunakan sistem ‘Video Assistant Referee’ atau VAR dalam semua perlawanan yang disiarkan secara langsung,”

“KHM mengucapkan ribuan terima kasih kepada pihak RTM di atas bantuan untuk menggunakan sistem tersebut pada kejohanan kali ini.” tulisnya kenyataan KHM di laman media sosialnya.

Untuk makluman semua, saingan MHL 2022 akan membuka tirainya pada hari esok iaitu 18 Februari dan akan tamat pada Jun 2022.

Featured Image: Malaysian Hockey Confederation


Terbuka India: Aaron-Wooi Yik, Beregu No.3 Taiwan Berentap Lagi

Juara Kejohanan Dunia BWF 2022, Aaron Chia dan Soh Wooi Yik akan membuat perhitungan sekali lagi dengan beregu No.3 Taiwan, Lee Jhe-Huei dan Yang Po-Hsuan di peringkat Pusingan 16 Terbuka India, pada hari esok.

Pertemuan terbabit terjadi selepas Aaron-Wooi Yik berjaya menumpaskan beregu muda senegara, Man Wei Chong dan Tee Kai Wun secara “straight set”dengan skor 23-21 dan 21-10 pada Pusingan 32, sebentar tadi.

Sementara itu, beregu Taiwan yang menghuni ranking ke-34 dunia terbabit mara ke peringkat yang sama selepas menyingkirkan gandingan Jepun, Keiichiro Matsui dan Yoshinori Takuechi dengan skor 21-14 dan 21-13.

Pertemuan yang berlangsung pada hari esok akan menjadi yang ketiga melibatkan kedua-dua beregu ini di pentas antarabangsa.

Untuk makluman, kedua-dua pasangan baru sahaja berentap sesama sendiri di kejohanan Terbuka Malaysia pada minggu lalu.

Dalam pertemuan yang cukup sengit tersebut, Aaron-Wooi Yik berhasil melakar kemenangan menerusi tiga set permainan yang berkesudahan dengan skor 16-21, 21-15 dan 21-16 sekaligus melangkah ke Pusingan 16.

Sebelum itu, pertembungan julung kalinya antara kedua-dua pasangan yang berlangsung semasa kejohanan Terbuka Thailand 2022 turut memihak kepada Aaron-Wooi Yik dengan keputusan 21-18 dan 21-16.

Featured Image: Badminton Association of Malaysia


David da Silva Penyerang Pakej Lengkap – Pemerhati Bola Sepak Indonesia

Sejak jendela perpindahan Liga Malaysia dibuka pada 21 november lalu, pelbagai nama pemain dari luar negara digosipkan untuk ditandatangani oleh kelab-kelab yang berpangkalan Di tanah air sebagai persiapan untuk mengharungi saingan musim hadapan.

Menariknya pada jendela perpindahan kali ini, beberapa pemain yang beraksi di negara jiran tetangga iaitu Liga 1 Indonesia menjadi buruan pasukan-pasukan Liga Malaysia.

Mengapakah? Difahamkan, perkara ini mempunyai kaitan dengan ketidaktentuan penganjuran saingan Liga 1 2020 ekoran pandemik Covid-19.

Pihak penganjur liga mereka, PT Liga Indonesia Baru (LIB) hanya mengeluarkan keputusan mengenai saingan musim 2020 pada bulan lalu. Ia bakal dijalankan bermula februari sehingga julai 2021 Dan bakal digelarkan sebagai Liga 1 Tahun 2020/2021.

Shopee Liga 1 2020/2021 akan berlangsung selama enam bulan dan dimulai pada Februari 2021. Dalam surat edaran PT LIB, kompetisi berlangsung sampai Juli.#shopeeliga1 https://t.co/y1Ksbn6fKd

Keputusan lewat daripada pengajur telah menyebabkan beberapa pemain kalangan tempatan dan import resah apabila tidak dapat beraksi sejak 10 bulan yang lalu.

Kini, majoriti pemain mula memburu ‘minit permainan’ dengan mengintai peluang untuk beraksi di negara yang meneruskan saingan liga masing-masing seperti Thailand, Malaysia, Filipina dan Singapura.

Perkara ini turut diungkapkan sendiri oleh seorang penyerang Liga 1 iaitu David da Silva setelah mengumumkan mengundurkan diri daripada kelabnya, Persebaya Surabaya secara rasmi, semalam.

Hala tujunya selepas ini masih menjadi tanda tanya tetapi penyerang kelahiran Brazil cukup kuat digosipkan bakal menyertai pasukan berpangkalan di pantai timur semenanjung tanah air iaitu Terengganu Football Club (TFC).

Bercerita mengenai penyerang utama skuad Bajol Ijo bernama David Aparecido da Silva yang berusia 31 tahun ini, Sukanz berkesempatan menemu bual seorang pemerhati dan bekas penulis bola sepak di Indonesia, Aun Rahman untuk mendapatkan pandangannya.

Sejak beraksi dalam saingan Liga Indonesia bermula tahun 2018 bersama Persebaya, David boleh digambarkan sebagai penyerang dengan pakej serba lengkap daripada segi kebolehannya serta mempunyai kerajinan yang cukup baik di atas padang.

Ketajamannya di hadapan gol tidak perlu dipertikaikan lagi apabila dia meletakkan namanya selaku penjaring kedua terbanyak (20 gol) pada tahun 2018 dan penjaring ke-8 terbanyak (14 gol) pada musim 2019.

“Dia lebih kepada penyerang yang mempunyai pakej lengkap. (Kerap) turun ke bawah untuk mendapatkan bola. Bukan sahaja berkemampuan untuk menjaringkan gol tetapi dia juga boleh mencipta peluang gol.” jelas Aun memulakan bicara mengenai David.

“David juga boleh menyimpan bola dengan baik dan turun membantu barisan pertahanan apabila diperlukan. Mempunyai sikap yang rajin.” tambahnya lagi.

Di pentas Liga 1, David sangat dikenali dengan jaringan menerusi gerakan solonya menewaskan barisan pertahanan lawan sebelum melakukan rembatan deras mengalahkan penjaga gol apabila tiba di kotak penalti. Majoriti daripada 34 golnya hadir menerusi gaya ini.

Nampaknya penyerang ini tidak banyak bezanya dengan gaya permainan bekas dua orang penyerang TFC iaitu Tchetche Kipre Dan Dominique da Sylva.

Namun begitu, Aun berpandangan, untuk melihat David cemerlang di posisi penyerang tengah (centre forward), dia perlulah mendapat sokongan terbaik daripada pemain atau penyerang sayap yang laju.

Bersama Persebaya, David mendapat sokongan padu di kedua-dua belah sayap iaitu Osvaldo Haay (sebelum berhijrah ke Persija Jakarta) dan Irfan Jaya.

Bagaimanapun, Aun tidak menolak kemungkinan David ‘tidak menjadi’ bermain di Liga Malaysia memandangkan kedua-dua liga mempunyai beza yang ketara daripada segi corak permainannya.

Perkara ini sudah terjadi kepada Jonathan Bauman ketika bersama Kedah.

Selain daripada David, seorang lagi pemain daripada Liga 1 dan pasukan Persebaya Surabaya yang turut dikaitkan ke TFC ialah Makan Konate yang berusia 29 tahun.

Merupakan pemain skuad kebangsaan Mali bukanlah nama yang asing dalam kalangan peminat bola sepak tempatan terutamanya di negeri Terengganu di mana dia pernah beraksi bersama T-Team FC pada tahun 2016.

Bagaimanapun, bersama T-Team FC, pemain yang sinonim di posisi pemain tengah menyerang (attacking midfielder) bukanlah satu nama yang besar namun apabila kembali beraksi di Liga Indonesia, prestasi Konate ‘meletup’ pada tahun 2018 dengan meletakkan dirinya sebagai penjaring kedua terbanyak dengan rekod 20 gol.

Rekod jaringannya sedikit menurun pada musim 2019 dengan meledak 14 gol tetapi masih meletakkan dirinya selaku 10 Penjaring Terbanyak Liga 1 pada musim tersebut. Kecemerlangan Konate inilah menyebabkan Persebaya menandatangani Konate daripada Persebaya pada januari lalu.

Mengulas mengenai persembahannya yang begitu Istimewa dan mengagumkan di Indonesia, Aun berpandangan hal ini disebabkan gaya permainan dan fizikal yang dimiliki oleh Konate sangat ‘cocok’ dengan saingan Liga 1.

“Saya percaya bola sepak Indonesia lebih kepada fizikal daripada liga lain di negara ASEAN. Liga ini memerlukan lebih banyak larian dan lebih banyak perebutan bola. Konate menjadi istimewa kerana dia (bukan sahaja) merupakan seorang pemain perancang tetapi dia juga mempunyai kekuatan dan ketabahan.” jelas Aun.

Apa yang pasti, berdasarkan gaya permainan dan peranannya dia atas padang sebelum daripada ini, Konate pastinya menjadi pengganti kepada Sanjar Shaakhmedov sekiranya benar-benar diikat oleh TFC untuk mengharungi saingan musim depan.

Ia merupakan satu cabaran yang besar perlu diatasi oleh Konate disamping perlu membuatkan penyokong tegar TFC ‘melupakan’ kelibat penuh bersemangat pemain berasal dari Uzbekistan itu.

Difahamkan kontraknya bersama Persebaya Surabaya akan tamat pada penghujung bulan ini.

Pada ketika beberapa pemain Liga  1 menjadi buruan beberapa pasukan Liga Malaysia dan liga-liga luar negara, Aun menyatakan sokongan penuh khususnya kepada pemain-pemain muda Indonesia untuk mengambil peluang untuk beraksi di luar negara sekiranya mendapat tawaran.

“Saya sokong pemain Indonesia berkelana di luar negara, sangat bagus untuk mereka, terutamanya kalangan pemain muda. Ia membuka peluang yang lebih besar buat mereka.

“Jika tidak membuka sebarang peluang pun, mereka boleh mencabar diri mereka sendiri di tempat orang.” tambah Aun lagi.

Sepertimana kita sedia maklum, pasukan yang mendapat promosi ke saingan Liga Super 2021, Penang FC telah memuktamadkan menandatangani pertahanan skuad kebangsaan Indonesia, Ryuji Utomo secara pinjaman daripada Persija Jakarta.

Selain daripada nama-nama di atas, beberapa nama lain yang turut digosipkan dengan penghijrahan ke Liga Malaysia ialah Stefano Lilipaly, Riko Simanjuntak, Hansamu Yama dan Marc Klok.


TM Komited Terus Taja Liga Malaysia Bagi Musim 2021

Syarikat telekomunikasi, Telekom Malaysia (TM) komited untuk terus menjadi penaja utama bagi saingan Liga Malaysia, musim hadapan.

Perkara tersebut diumumkan oleh Ketua Pegawai Eksekutif (CEO) Malaysian Football League (MFL), Dato’ Ab Ghani Hassan dalam satu kenyataan rasmi, pada hari ini.

Hasrat TM yang merupakan pemegang penyiaran eksklusif, mudah alih dan penstriman secara online Liga Malaysia diluahkan oleh wakil tertinggi syarikat tersebut kepada Presiden MFL, Datuk Haji Hamidin Haji Mohd Amin dalam satu perjumpaan yang diadakan pada 21 September lalu.

“TM masih bersama dengan MFL dan buat masa ini kami sedang mengadakan perbincangan berkenaan ‘post mortem’ Liga Malaysia musim 2020 dan persiapan Liga Malaysia bagi musim 2021.” katanya.

Untuk makluman, TM menerusi anak syarikatnya, TM Multimedia (TMM) telah menandatangani perjanjian kerjasama dengan MFL selama dua tahun.

Selain daripada memegang hak penyiaran Liga Malaysia, kerjasama ini memberikan TM menjadi ‘Title Sponsor’ kepada kejohanan Piala Malaysia.

Sebagai tambahan, mereka juga menjadi penaja bersama bagi saingan Liga Super, Piala FA, Liga Premier dan Challenge Cup (Piala Cabaran).


Lee Tuck: JDT Calon Juara Tetapi TFC Boleh Beri Kejutan

Belum mencatatkan sebarang kekalahan selepas enam perlawanan, Kelab Bola Sepak Johor Darul Ta’zim (JDT) berada di landasan tepat untuk menjuarai CIMB Liga Super 2020.

Dan keyakinan skuad Harimau Selatan semakin menggunung setelah menumpaskan Perak The Bos Gaurus (TBG) dengan jaringan besar 7-0 di Stadium Sultan Ibrahim (SSI), minggu lalu.

Perkara itu diakui sendiri oleh kapten Terengganu Football Club (TFC), Lee Tuck menjelang pertemuan melibatkan dua pasukan tangga teratas Liga Super, jumaat ini.

HIGHLIGHTS: JDT 7-0 PERAK🎥 A masterstroke performance with the biggest win of the season! Enjoy it! 👊🏻[1/2] pic.twitter.com/tVnC3ydHQG

“JDT, semakin menunjukkan ramuan mereka sebagai juara. Mereka mempunyai kualiti dan pengalaman selain mempunyai ramai pemain yang mampu menjaringkan gol.” katanya seperti dipetik daripada Berita Harian.

Bagaimanapun, Lee Tuck yang merupakan pemain kacukan England-Malaysia mempunyai keyakinan pasukannya mampu memberikan cabaran dan kejutan kepada JDT yang dikendalikan oleh Benjamin Mora.

Skuad berpangkalan di pantai timur itu juga mahu bangkit daripada kekecewaan tewas tipis 0-1 kepada Melaka di Stadium Hang Jebat pada aksi keenam Liga Super, lima hari lalu.

⚪🟢 Perlawanan Liga Super (P6)🕛 Keputusan Penuh Melaka United (1) vs Terengganu FC (0)Jaringan : ⚽ Uche Agba M-60#MelakaUnited#DemiKebanggaanMelaka#WeLoveMelaka pic.twitter.com/eFjxmV9RkA

Selain itu, TFC yang dibimbing oleh Nafuzi Zain pastinya mahu mengambil peluang untuk meraih keputusan positif memandangkan mereka beraksi di laman sendiri, Stadium Sultan Mizan Zainal Abidin (SSMZA).

“Namun, kami tidak gusar, sebaliknya kami bertekad bermain dengan sebaik mungkin menikmati perlawanan itu, malah keyakinan kami masih tinggi walaupun bertemu dengan pasukan terbaik di Malaysia, lagipun siapa tahu kami mampu lakukan kejutan.

“Secara peribadi saya percaya kami mampu menewaskan JDT, lagipun rekod di Kuala Terengganu sebelum ini kita pernah menang dan seri, sekali gus kami yakin mampu mengulanginya,” katanya lagi.

Untuk rekod, TFC pernah menumpaskan JDT 1-0 ketika saingan separuh akhir pertama Piala Malaysia 2018 dan mengikat Harimau Selatan 2-2 dalam saingan Liga Super 2019.

Featured Image: Terengganu Football Club


Thailand Lantik Ketua Jurulatih B-23 Baharu Untuk Misi Layak Ke Sukan Olimpik 2024

Pada Julai lalu, Persatuan Bola Sepak Thailand (FAT) memaklumkan hasratnya untuk melayakkan skuad kebangsaan bawah 23 tahun (B-23) atau dikenali sebagai Gajah Perang Muda ke temasya Sukan Olimpik 2024 Paris.

Bagi merealisasikan cita-cita tersebut, FAT mengumumkan perlantikan ketua jurulatih baharu yang merupakan seorang jurulatih muda tempatan, Issara Sritaro. Dalam pengumuman yang sama, FAT turut melantik pengurus baharu iaitu Yuthana Yimkarun.

Untuk pengetahuan semua, jurulatih berusia 42 tahun ini pernah membimbing skuad bawah 19 tahun (B-19) Thailand serta menjadi penolong ketua jurulatih skuad senior kebangsaan semasa dipimpin oleh Akira Nishino suatu masa dahulu.

New Head Coach U23 🇹🇭#ช้างศึก #ทีมชาติไทย #TogetherAsOne #Changsuek #บอลไทย #ฟุตบอลไทย pic.twitter.com/mfdy6AvkgQ

— Changsuek (@Changsuek_TH) November 8, 2022

Selain bersama skuad kebangsaan senior mahupun peringkat remaja, Issara pernah mengemudi kelab domestik selaku ketua jurulatih bagi pasukan PT Prachuap.

Tugasan utama yang perlu dipikulnya dalam masa terdekat adalah membimbing skuad B-23 negaranya menghadapi saingan Sukan SEA 2023, Sukan Asia 2022 dan Piala Asia B-23 2024 yang turut berperanan sebagai saingan kelayakan ke Sukan Olimpik.

Untuk makluman, FAT terpaksa melantik ketua jurulatih baharu bagi mengemudi skuad ini setelah ketua jurulatih terdahulu, Worrawoot Srimaka bertindak melepaskan jawatannya.

Sebagai tambahan, pada Julai lalu, FAT turut membentangkan satu pelan khusus bagi memastikan skuad Gajah Perang Mudanya layak ke temasya Sukan Olimpik di Paris itu.

Antaranya, FAT memaklumkan semua kejohanan B-23 yang bermula pada tahun 2022 hingga 2024 akan disertai oleh para pemain yang lahir selepas 1 Januari 2001 sahaja. Ini bermakna FAT tidak akan menyenaraikan pemain lebih umur dalam skuad ini untuk beraksi di temasya seperti Sukan SEA dan Sukan Asia.

Featured Image: Football Association of Thailand


Chelsea, RC Strasbourg Kini Adik-Beradik

Chelsea yang beraksi dalam kancah Liga Perdana Inggeris (EPL) dan RC Strasbourg yang bertanding dalam saingan Ligue 1 di Perancis iaitu Racing Club de Strasbourg (RC Strasbourg) kini secara tidak langsungnya menjadi adik-beradik.

Ini selepas konsortium yang membeli Chelsea pada tahun lalu merangkap syarikat induk, BlueCo pimpinan ahli perniagaan Amerika Syarikat iaitu Todd Boehly menandatangani perjanjian untuk menjadi pemegang saham baharu bagi RC Strasbourg.

Perkembangan itu dimaklumkan sendiri oleh RC Strasbourg menerusi laman sesawangnya dan dikongsikan di pelbagai media sosial milik kelab berkenaan, awal pagi tadi waktu Malaysia.

BlueCo yang bersetuju mengambil alih pegangan saham kelab berjulukan Le Racing komited untuk mengekalkan warisan kelab dan memberikan tumpuan kepada bekerja dengan lebih dekat bersama presiden kelab, Marc Keller dan pihak pengurusannya untuk meneruskan usaha cemerlang yang telah mereka lakukan sebelum ini.

Difahamkan, kehadiran mereka adalah untuk meningkatkan penglibatan mereka dalam kancah bola sepak eropah disamping memiliki Chelsea. Pihak BlueCo percaya ini akan mencipta peluang besar untuk berkongsi pengetahuan dan kepakaran.

Menerusi penglibatannya bersama RC Strasbourg, BlueCo merancang untuk menyumbang secara aktif terhadap model pembangunan yang diimplementasikan oleh Marc Keller. Pertamanya, mereka akan memberikan suntikan modal yang akan membenarkan pelaburan terhadap skuad senior lelaki dan wanita, akademi dan merentasi kelab.

BlueCo turut merancang untuk memberikan RC Strasbourg akses kepada sumber dan kolaborasi yang lebih meluas dengan membolehkan mereka bertukar nasihat dan kepakaran bersama Chelsea dan pasukan lain yang melibatkan pemiliknya.

Dalam makluman yang sama, BlueCo turut bertindak untuk mengekalkan Marc Keller sebagai Presiden Kelab – jawatan yang disandangnya sejak tahun 2012.

Untuk pengetahuan semua, RC Strasbourg menamatkan saingan Ligue 1 musim 2022-23 di tangga ke-15 dengan kutipan mata 40 mata hasil daripada sembilan kemenangan dan 13 keputusan seri.

Sejak dipimpin Marc Keller, RC Strasbourg berhasil mendatangkan dua kejuaraan besar iaitu memenangi saingan Ligue 2 musim 2016-17 dan menjulang Coupe de La Ligue musim 2018-19.

Malgré nos efforts pour tenter de rétablir la situation, l'afflux de visiteurs particulièrement important sur notre site continue de mettre nos serveurs en difficultés. Nous vous invitons à prendre connaissance du communiqué ci-dessous ⤵ pic.twitter.com/nokNDcqHsP

— Racing Club de Strasbourg Alsace (@RCSA) June 22, 2023


Piala Sudirman 2021: Malaysia Raih Kemenangan 3-2 Ke Atas England

Malaysia menepati jangkaan ramai dengan meraih kemenangan pada perlawanan pertama peringkat Kumpulan D dalam saingan Piala Sudirman 2021 yang berlangsung pada hari ini.

Skuad negara berjaya mencatatkan kemenangan 3-2 setelah menumpaskan perseorangan lelaki, beregu lelaki, beregu campuran England di Gelanggang 2 bertempat di Energiaa Arena, Vantaa, Finland.

Kemenangan pertama Malaysia disumbangkan oleh regu campuran, Hoo Pang Ron-Cheah Yee See yang menduduki ranking ke-27 dunia.

Regu yang pertama kali beraksi di pentas kejohanan dwitahunan ini berhasil mengejutkan beregu campuran England, Marcus Ellis-Lauren Smith yang berada di ranking ke-7 dunia dan merupakan ‘quarter-finalist’ temasya Olimpik 2020.

Gandingan Pang Ron-Yee See meraih kemenangan dengan bergaya secara ‘straight set’ iaitu 21-19 dan 21-18.

Mata kedua Malaysia daripada Zii Jia! Perlawanan Pertama Peringkat KumpulanPiala Sudirman 2021 🏸🏆Kedudukan semasa:🇲🇾 MALAYSIA 2-0 England 🏴Match 2 (MS)🇲🇾 Lee Zii Jia21-4, 21-15🏴 Johnnie Torjussen#SudirmanCup2021 pic.twitter.com/EcIwJyPVdW

Sementara itu, kapten pasukan, Lee Zii Jia memastikan kemenangan kedua buat Malaysia setelah menumpaskan perseorangan England, Johnie Torjussen yang menghuni tangga ke-202 dunia juga menerusia kemenangan ‘straight set’ iaitu 21-4 dan 21-15

Memasuki perlawanan ketiga melibatkan regu lelaki, gandingan Aaron Chia-Soh Wooi Yik mendapat tentangan yang agak sengit daripada pihak lawan yang merupakan regu No.19 dunia, Ben Lane-Sean Vendy.

Bagaimanapun, disebalik tentangan yang sengit tersebut, Aaron-Wooi Yik tetap berhasil meraih kemenangan secara ‘straight set’ iaitu 22-20 dan 21-18.

Malaysia tewas dalam pertemuan perseorangan wanita.Perlawanan Pertama Peringkat KumpulanPiala Sudirman 2021 🏸🏆Kedudukan semasa:🇲🇾 MALAYSIA 3-1 England 🏴Match 4 (WS)🇲🇾 S Kisona16-21, 20-22🏴 Abigail Holden#sudirmancup2021 pic.twitter.com/CtYYSFPta1

Bagaimanapun, rekod tiga kemenangan berturut-turut tidak dapat dilanjutkan sehingga ke perlawanan keempat apabila pemain perseorangan wanita, Kisona Selvaduray yang berada di ranking ke-53 dunia dikejutkan oleh Abigail Holden yang menghuni ranking ke-176 dunia. Kisona tumpas dalam kedua-dua set kepada pemain berusia 22 tahun tersebut dengan keputusan 16-21 dan 20-22.

Menutup perlawanan pada hari adalah gandingan Pearly Tan-Thinaah Muralitharan menentang Chloe Birch-Lauren Smith yang merupakan regu No.14 dunia dalam aksi beregu wanita. Sepertimana perseorangan wanita, Pearly-Thinaah juga tidak dapat menyumbang mata apabila tumpas kepada regu England dengan keputusan 18-21, 21-17 dan 10-21.

Untuk perlawanan seterusnya dalam Kumpulan D, Malaysia akan berhadapan Mesir pada pukul 9 malam (waktu Malaysia), pada hari esok.


Bekas Pemain JDT II, Sean Gan Mahu Tebus Kekecewaan Musim Lalu

Pemain tengah Kuala Lumpur United FC, Sean Gan Gianneli berharap tidak lagi dibelenggu sebarang kecederaan yang mampu merencatkan prestasinya pada tahun ini selepas berdepan cabaran yang cukup getir pada musim lalu.

Musim pertamanya bersama Kuala Lumpur pada tahun lalu tidak berjalan dengan sempurna apabila mengalami kecederaan buku lali pada pra musim sekali gus mengetepikan peluangnya untuk berada dalam skuad utama dan hanya sempat beraksi bagi satu perlawanan sahaja.

Nyata ia satu pengalaman yang memeritkan untuk bekas pemain Johor Darul Ta’zim (JDT II) ini kerana tidak berjaya mendapatkan minit permainan yang diinginkan khususnya pada saat Kuala Lumpur beraksi cemerlang layak ke saingan Liga Super musim ini.

Namun, Sean berazam ingin menebus kembali kekecewaan pada tahun lalu untuk berusaha kembali ke tahap optimum bagi memastikan tempat dalam kesebelasan utama selain ingin membantu pasukan terus kekal dalam saingan Liga Super.

Sean Gan Giannelli kekal bersama Kuala Lumpur United FC  dan mengintai aksi Liga Super yang pertama.Kuala Lumpur United FC midfielder Sean Gan Giannelli eyes his Super League debut after extending his stay.Artikel penuh: https://t.co/lRcdM1e2py#SampaiMatiKualaLumpur pic.twitter.com/oI5eSFjOfh

“Saya bersyukur dan gembira apabila masih diberi peluang bersama pasukan ini buat tahun kedua dan paling teruja apabila ini akan menjadi pengalaman baharu untuk saya beraksi dalam Liga Super buat kali pertama.

“Memang tahun lepas adalah musim yang cukup mencabar disebabkan kecederaan buku lali dan saya langsung tidak dapat merasai minit permainan yang mana lebih teruk, liga juga hanya berjalan separuh musim.

“Jadi, saya tidak akan sia-siakan peluang yang diberikan ini dan fokus utama saya adalah untuk memastikan bebas daripada kecederaan sepanjang musim ini kerana enggan terus diketepikan buat kali kedua,” jelasnya.

Lima musim bersama Harimau Selatan sebelum ini nyata memberi pengalaman berbeza buat pemain berusia 25 tahun ini dalam membina kariernya dan mahu mencipta lebih banyak kejayaan bersama skuad the City Boys.

Tambahnya, JDT II sentiasa mengajar pemain-pemainnya agar mempunyai mentaliti juara dalam setiap perlawanan dan kini dia akan memastikan mentaliti sebegitu sentiasa ada dalam diri untuk membantu Kuala Lumpur mengejar misi musim ini.

“Sememangnya satu pengalaman yang cukup berharga ketika saya bersama JDT II sebelum saya berhijrah ke Kuala Lumpur dan setiap apa yang dipelajari akan saya gunakan sebaiknya kali ini.

“Baik JDT dan Kuala Lumpur, kedua-duanya sentiasa mementingkan setiap perlawanan harus berakhir dengan kemenangan dan ianya sangat bagus untuk saya sentiasa ada mentaliti sebegitu dalam setiap aksi.

“Cuma suasananya mungkin akan lebih berbeza kerana situasi kali ini agak suram dengan pandemik COVID-19 yang melanda dan harap kami semua dapat sama-sama harunginya dengan kuat pada musim ini”, katanya.

Featured Image: JOHOR Southern Tigers


Bekas Pemain Liga Super Perkuatkan MNY FC Untuk Harungi Saingan Liga M3

Beberapa bekas pemain Liga Super disenaraikan oleh kelab berpangkalan di Ipoh, Kelab Bola Sepak MNY (MNY FC) bagi mengharungi saingan Liga M3 musim 2021 yang akan bermula pada jun kelak.

Pasukan yang dibimbing oleh S. Sathia Kumaran ini menyenaraikan pemain-pemain yang tidak asing dengan pentas tertinggi bola sepak negara seperti Mohd Hafiz Kamal, Muhammad Afiq Azmi, Mohd Fazrul Hazli Mohd Kadri dan Khairul Amri Salehuddin.

Selain itu, mereka turut diperkuatkan dengan pemain seperti Muhamad Norfiqrie bin Abdul Talib dan Aminuddin Abu Bakar dari Kedah serta bekas pemain Perak, Hamizul Izaidi Zulkifli.

Untuk makluman, Norfiqrie dan Aminuddin pernah merasai pengalaman berlatih di luar negara selama sebulan apabila Norfiqrie telah mendapat peluang menjalani latihan selama sebulan di Perth Glory manakala Aminuddin pula ke Cardiff City.

Kesemua pemain ini bersama-sama 21 lagi pemain yang lain diperkenalkan dalam satu majlis pengenalan pemain, pelancaran jersi serta sesi menandatangani kontrak bersama penaja-penaja di Tower Regency Hotel & Apartments, Ipoh, semalam.

Bersempena majlis tersebut juga, Samudra Group of Companies telah diumumkan sebagai penaja utama pasukan manakala Tower Regency Hotel & Apartments selaku penaja bersama serta jenama dari Itali, Kronos selaku penaja kelengkapan rasmi MNY FC.

Sesi menandatangani kontrak telah diadakan di antara MNY FC menerusi Ketua Pegawai Eksekutif (CEO), R. Surendren dengan Samudra Group of Companies yang diwakili oleh Encik Md Paisal Hamsan manakala Encik Simon Leong Hoe Kin pula mewakili Tower Regency Hotel & Apartments.

Sementara itu, Kronos diwakili oleh Encik Vincent Lai Wai Onn bagi sesi menandatangani kontrak. Sehubungan dengan ikatan yang terjalin, Kronos telah bersetuju untuk menaja pasukan utama serta pasukan pembangunan MNY FC bagi tempoh dua tahun.

Untuk makluman, MNY FC telah diundi dalam Kumpulan A bersama-sama Kijang Rangers FC, Cyberlynx FC, Manjung City FC, Perlis United FC, BRM FC, PIB FC, KL Rovers FC, Armed Force FC dan Ultimate FC. Saingan peringkat kumpulan Liga M3 akan bermula pada 4 jun dan akan tamat pada 3 oktober 2021.

Berikut adalah senarai penuh barisan pemain skuad Liga M3 MNY FC:

Mohd Izzuan Ikmal Bin Mohd Mukri

Sanjef Dinesh A/L R.S Baskeran

Mohamed Faziz Bin Mohamed Noor (Ketua pasukan)

Mohamad Fazrul Hazli Bin Mohd Kadri

Wan Muhammad Iman Iltizam Bin Wan Zulkifli

Muhammad Faiezzul Fahmy Bin Mat Fazil

Arvinth Rao A/L Jeeva Rao


FC Midtjylland Umum Pertahanan, Dion Cools Sertai Skuad Harimau Malaya

Satu kejutan buat penyokong bola sepak tempatan apabila kelab berpangkalan di di Denmark, FC Midtjylland mengumumkan pertahanannya, Dions Cools menyertai skuad kebangsaan Harimau Malaya.

Penglibatan pertahanan kanan kacukan Belgium-Malaysia bersama skuad yang dikendalikan oleh Tan Cheng Hoe ini diumumkan menerusi satu makluman rasmi kelab sekitar 11.30 malam (26/5) waktu Malaysia.

“Dion Cools telah terpilih untuk menyertai skuad kebangsaan Malaysia buat pertama kali dalam kariernya.”

16 spillere fra førsteholdet og akademiet skal afsted til slutrunde, VM-kvalifikation og venskabskampe.Få landsholdsoverblikket her 👇

“Cools mempunyai 28 penampilan bersama skuad kebangsaan Belgium peringkat remaja, tetapi dengan bapanya (warganegara) Belgium dan ibunya (berketurunan) Malaysia, dia boleh menyarung jersi skuad kebangsaan Malaysia.”

“Cools dan Malaysia akan menghadapi tiga perlawanan dalam kelayakan Piala Dunia dan Piala Asia. Mereka akan bertemu Emiriah Arab Bersatu (UAE), Vietnam dan Thailand, di mana pemain FC Midtjylland ini akan melakukan debut.” kata kenyataan kelab tersebut.

Sebagai rekod, pertahanan berusia 24 tahun ini telah melakukan 16 penampilan dalam saingan Superligaen dan menjaringkan satu gol pada musim ini. Sementara itu, dia juga mencatatkan 3 penampilan dalam saingan paling berprestij di eropah iaitu Liga Juara-Juara UEFA (UCL).

Untuk makluman, Dions Cools telah lama dikaitkan untuk menyertai skuad Harimau Malaya. Ianya bermula pada tahun 2017 ketika skuad kebangsaan dibimbing oleh Nelo Vingada.

Diharapkan dengan kehadiran Cools bersama skuad Harimau Malaya pada ketika ini, ianya dapat memperkukuhkan lagi pasukan sekaligus membantu kemaraan Malaysia ke peringkat seterusnya dalam aksi kelayakan Piala Dunia 2022/Piala Asia 2023.


Selangor Bercadang Ingin Wujud Geran Pendidikan Kepada Pemain Golf Remaja

Dalam melahirkan lebih ramai pelapis yang berpotensi untuk negara, kini kerajaan negeri Selangor bercadang wujudkan geran berjumlah RM100,000 seorang untuk mana-mana pemain muda anak Selangor yang ingin lanjutkan pengajian berkaitan glf du luar negara.

Dengan peruntukkan ini, ia akan membolehkan pemain remaja terus mengasah bakat dalam sukan tersebut.

Kerajaan negeri dijangka akan menetapkan kriteria tertentu dalam membolehkan pemain remaja terus menceburi bidang tersebut. Kita mungkin akan mendengar lanjut berkaitan hal ini dalam masa terdekat.

Perkongsian berkenaan perkara ini dilakukan oleh Setiausaha Kerajaan Negeri, pada acara Kejohanan Golf Antarabangsa Selangor 2023.


Selepas Setengah Musim Bersama JDT, Levy Madinda Dipinjamkan Kepada Negeri Sembilan

Jodoh pemain tengah kelahiran Gabon, Levy Madinda bersama skuad Johor Darul Ta’zim (JDT) ‘tergantung’ seketika apabila pemain ini dipinjamkan kepada Negeri Sembilan FC bermula saingan Liga Malaysia 2023.

Pemain berusia 30 tahun ini mengsahkan penghijrahannya ke skuad Hoben Jang Hoben menerusi kemaskini di ruangan profil pada akaun Instagram peribadinya yang memaklumkan dipinjamkan oleh JDT.

Hantaran terbaru di akaun media sosialnya itu turut mengucapkan terima kasih kepada pemilik JDT, DYAM Tunku Ismail Ibni Sultan Ibrahim kerana memberikannya peluang untuk menyertai skuad berjulukan Harimau Selatan terbabit.

Madinda telah membuat penampilan pertama bersama Negeri Sembilan dengan disenaraikan dalam kesebelasan utama ketika turun menentang Kuala Lumpur City FC (KL City) di Stadium Bola Sepak Kuala Lumpur, Cheras, semalam.

Perlawanan terbabit berkesudahan dengan keputusan seri 1-1 hasil jaringan Filemon Anyi dan Tchetche Kipre masing-masing.

Kemasukan Madinda turut menjawab teka-teki pemain import ketiga dan terakhir skuad bimbingan K. Devan bagi menghadapi saingan Liga Malaysia 2023 sepertimana bayangan diberikan oleh Ketua Pegawai Eksekutif (CEO), Satwant Singh pada minggu lalu.

Sebelum ini, Negeri Sembilan telah mengesahkan mengekalkan khidmat pertahanan import musim lalu, Herold Goulon serta mendapatkan penyerang skuad kebangsaan Republik Chad, Ezechiel N’douassel.

Untuk pengetahuan semua, Madinda yang pernah beraksi bersama Sabah FC pada tahun 2021 menyertai JDT pada jendela perpindahan pertengahan musim lalu.

Featured Image: JOHOR Southern Tigers


Terbuka Jerman: Penampilan Pertama Yew Sin-Liu Ying Berakhir Dengan Kekalahan Di Tangan Beregu Scotland

Beregu campuran baharu, Ong Yew Sin dan Goh Liu Ying tampil buat pertama kali di kejohanan antarabangsa dengan menentang beregu Scotland, Adam Hall dan Julie Macpherson di Pusingan 32 Terbuka Jerman, hari ini.

Bagaimanapun, perlawanan pertama mereka sebagai pasangan beregu campuran tidak berakhir dengan kemanisan apabila terpaksa akur tumpas kepada beregu campuran yang menghuni ranking ke-51 dunia itu.

YONEX GAINWARD German Open 2022XD – Round of 32          🇬🇧Adam HALL🏅21 21 🇬🇧Julie MACPHERSON🏅16 13 🇲🇾Yew Sin ONG          🇲🇾Liu Ying GOH🕗 in 26 minutes https://t.co/FNGNSKFFba

Dalam perlawanan tersebut, Yew Sin-Liu Ying yang mengumumkan membentuk gandingan baharu pada Januari lalu tumpas secara ‘straight set’ dengan keputusan 16-21 dan 13-21 dalam tempoh masa tidak sampai setengah jam.

Walaupun terpaksa melupakan saingan Jelajah Dunia Super 300 BWF dengan lebih awal, Yew Sin-Liu Ying kekal berada di benua eropah memandangkan mereka akan turun beraksi dalam satu lagi kejohanan pada minggu hadapan iaitu Kejohanan Badminton Terbuka Seluruh England (All England) 2022.


Siti Nur Alia Mansor Direkrut Pasukan Eropah, Canyon-SRAM Racing

Pelumba basikal lebuh raya, Siti Nur Alia Mansor mencipta nama sebagai atlet berbasikal wanita Malaysia yang pertama yang menyertai pasukan profesional basikal eropah, Canyon-SRAM Racing Team.

Pelumba berasal dari Kampung Seberang Takir, Terengganu yang berusia 21 tahun ini bakal menyertai pasukan berpangkalan di Sepanyol yang berada di ranking kelima dunia dengan kontrak selama setahun.

Dimaklumkan, tawaran ini hadir menerusi bekas jurulatih Terengganu Cycling Team (TSG), Adam Szabo yang kini merupakan jurulatih di pasukan berkenaan. Adam berminat untuk mengketengahkan bakat Alia yang sebelum ini pernah meraih pingat perak dan gangsa dalam acara pecut dan ujian masa 500 meter (m) semasa temasya SUKMA 2018.

Sementara itu, kerajaan negeri Terengganu menerusi Majlis Sukan Negeri Terengganu (MSNT) memberikan sokongan kepada atlet muda ini dengan meneruskan elaun bulanan sebanyak RM1,500 sepanjang berada di eropah.

Selain itu, kerajaan negeri menerusi Pengerusi Jawatankuasa (Exco) Pembangunan Belia, Sukan & NGO, Wan Sukairi Wan Abdullah turut memberikan wang sebanyak RM3,000 sebagai perbelanjaan awal buat Siti Nur Alia di eropah.

Featured Image: Instagram Siti Nur Alia Mansor


Jersi Man City 2023-24 Raikan 20 Tahun Stadium Etihad Kini Di Malaysia – Harga RM549

Peminat dan penyokong setia juara Liga Perdana Inggeris (EPL), Manchester City FC (Man City) di Malaysia kini boleh dapatkan jersi home terbaharu kelab kesayangan mereka bermula saat ini.

Jersi baharu skuad berjulukan The Citizens keluaran Puma yang dilancarkan secara rasmi sekitar dua minggu lalu di United Kingdom (UK) itu sudah boleh didapati di cawangan-cawangan butik PUMA seluruh negara serta secara atas talian melalui platform e-dagang rasmi, my.puma.com

Ianya hadir dalam dua variasi iaitu replika dan autentik ditawarkan untuk pembelian oleh para peminat dan penyokong tempatan dengan diletakkan tanda harga RM319 dan RM549 masing-masing.

Jersi tersebut dilancarkan bersama video perkenalan yang berdurasi seminit dan menampilkan pemain skuad utama dan wanita Man City serta pengendali mereka, Pep Guardiola.

Jersi baharu Manchester City itu diinspirasikan daripada jersi yang pertama kali dipakai apabila mereka berhijrah ke Stadium Bandaraya Manchester yang kini dikenali sebagai Stadium Etihad dari Maine Road pada 2003.

Rekaan grafik di bahagian hadapan jersi menampilkan seni bina unik Stadium Etihad itu sendiri – empat belang mewakili laluan masuk silinder yang tersergam indah di pintu masuk bahagian barat stadium.

Manakala, poskod stadium iaitu M11 33F dicopkan bersama tanda dagang PUMA di bahagian belakang leher.

PUMA masih mengekalkan warna tradisi The Citizens iaitu biru cair sebagai warna dominan jersi tersebut dan disempurnakan dengan warna putih di bahagian hadapan kolar yang berbentuk V – sama seperti jersi home musim 2003-04.

Untuk makluman, Maine Road merupakan laman keramat mereka sejak 1923 sebelum dirobohkan pada tahun 2004 setelah mereka berhijrah ke Stadium Etihad.


Piala Dunia: Naib Juara Edisi Lalu, Croatia Singkir Kanada

Naib juara edisi lalu, Croatia memulakan kempen Piala Dunia edisi kali ini dengan ‘suam-suam kuku’ apabila sekadar merekodkan keputusan seri bertemu Maghribi pada Rabu lalu.

Bagaimanapun, skuad kendalian Zlatko Dalic ini berhasil bangkit merekodkan kemenangan besar pada perlawanan kedua peringkat Kumpulan F yang berlangsung di International Stadium Khalifa, sebentar tadi.

Pasukan yang menjadi mangsa kepada Croatia ini adalah Kanada bimbingan John Herdman yang kembali beraksi di pentas Piala Dunia buat kali pertama selepas 36 tahun.

Dalam pertarungan tersebut, Kanada terlebih dahulu membuka tirai jaringan seawal minit ke-2 permainan menerusi satu tandukan cantik oleh Alphonso Davies.

Namun begitu, Croatia yang merupakan penghuni ranking ke-12 dunia berhasil bangkit bermula minit ke-36 untuk menyamakan kedudukan menerusi Andrej Kramaric. Tidak lama kemudian, Marko Liovaja memastikan Croatia mendahului 2-1 ke atas Kanada sebelum tamat babak pertama apabila.

Bersambung babak kedua, Croatia menambahkan duka buat Kanada dengan mencetak tambahan dua gol lagi menerusi Kramaric dan Lovro Majer pada minit ke-70 dan ke-90+4 masing-masing sekaligus menamatkan aksi ini dengan kemenangan besar 4-1.

Dengan kemenangan ini, Croatia kini menerajui Kumpulan F diikuti dengan Maghribi di tangga kedua. Walaupun kedua-dua pasukan ini memiliki 4 mata yang sama, Croatia menjadi pendahulu atas kelebihan perbezaan gol (goal difference) 3 berbanding 2 yang dimiliki oleh Maghribi.

Belgium pula di tangga ketiga dengan 3 mata manakala Kanada berada di tangga terbawah tanpa sebarang pungutan mata. Ini juga bermakna Kanada, berdasarkan kiraan matematik, sudah tersingkir daripada mara ke peringkat kalah mati, Pusingan 16.

Untuk perlawanan terakhir peringkat Kumpulan F ini, Croatia akan bertemu Belgium. Manakala Maghribi pula dijadualkan menentang Kanada.

Kedua-dua perlawanan yang akan menentukan pasukan manakah muncul selaku juara dan naib juara Kumpulan F ini akan berlangsung serentak bermula jam 11 malam (waktu Malaysia) pada hari Khamis (1 Disember) kelak.

Featured Image: FIFA World Cup


Sukan SEA: GK Liga Super Rahadiazli Tidak Didaftarkan Dalam Senarai Akhir 20 Pemain

Ketua jurulatih skuad kebangsaan bawah 23 tahun (B-23), Brad Maloney mengumumkan senarai akhir 20 pemain yang didaftarkan untuk mengharungi saingan Sukan SEA Ke-31 yang berlangsung di Vietnam.

Menerusi siaran media yang dikeluarkan oleh Persatuan Bola Sepak Malaysia (FAM) sebentar tadi, empat daripada 24 pemain yang diterbangkan ke sana disisihkan dan diletakkan dalam Senarai Bersedia.

Skuad Harimau Malaya B-23 kendalian Brad Maloney diberikan peluang untuk meninjau keadaan padang Stadium Thien Truong, Nam Dinh menjelang aksi pertama Kumpulan B Sukan SEA 2021 bertemu Thailand B-23 pada Sabtu ini, 7 Mei 2022.

▶ Baca penuh di https://t.co/yBpzNQktJV pic.twitter.com/3gNZdDysLY

— FA Malaysia (@FAM_Malaysia) May 5, 2022

Satu kejutan yang dibuat oleh jurulatih kelahiran Australia itu adalah menyisihkan penjaga gol tinggi lampai yang beraksi dalam saingan Liga Super bersama Terengganu FC iaitu Rahadiazli Rahalim.

Sementara itu, tiga pemain lain yang turut diletakkan dalam senarai tersebut adalah Muhammad Fahmi Daniel (Selangor 2), Muhamad Umar Hakeem Suhar Rezwan dan Muhamad Shafi Azswad Sapari (Johor Darul Ta’zim II).

Manakal 20 pemain yang mengisi senarai akhir skuad Brad Maloney adalah seperti berikut:

Untuk makluman semua, Malaysia akan membuka kempen temasya Sukan SEA dengan bertemu skuad Thailand B-23 kendalian Alexandre ‘Mano’ Polking pada hari esok dengan sepak mula dijadualkan pada jam 8 malam (waktu Malaysia).


Pipi penjaga gol VAFC, Jerome Prior Digigit Pemain Lawan

Penjaga gol Valenciennes Football Club (VAFC), Jerome Prior mendakwa pipinya digigit oleh pemain lawan semasa aksi bertemu FC Sochaux dalam saingan Ligue 2, sabtu lalu.

Menurut penjaga gol berusia 25 tahun itu, gigitan tersebut dibuat oleh pemain tengah FC Sochaux iaitu Ousseynou Thioune.

Bagaimanapun pemain tengah Senegal ini menafikan dia melakukan gigitan terhadap pipi Jerome. Akan tetapi dia mengakui geram dengan tindakan penjaga gol tersebut yang melakukan ejekan berunsurkan perkauman terhadapnya secara beberapa kali.

A French second division player has been accused of biting the opposition goalkeeper.More 👉 https://t.co/P8KaSYz2rm #bbcfootball pic.twitter.com/I26cqB919H

“Memang benar saya hantukkan kepala ke pipinya dan ya, saya sangat marah (terhadapnya), saya mahu menanduk kepala saya kepadanya,”

“Tetapi selepas saya memikirkannya, saya tarik balik (kemahuan tersebut). Tiada gigitan langsung,” katanya dalam laporan Fox Sports yang memetik akhbar L’Est Republicain.

🎙 Eddy Zdziech à la Voix du Nord à propos de la morsure sur Jérôme Prior : «  On a une réunion en fin d’après-midi (dimanche) pour décider des suites à donner à cette triste affaire. Nous allons défendre notre joueur  ». #VAFC 🔴⚪ pic.twitter.com/tG3vonvDP8

Sementara itu Presiden VAFC, Eddy Zdziech memberitahu AFP bahawa tiada sebarang keraguan lagi pemain tengah Senegal itu melakukan gigitan terhadap pemainnya.

“Ia sesuatu perkara yang sangat disesalkan. Kita tidak boleh menafikannya. Saya sudah bercakap dengan Jerome dan memang jelas kesan gigitan besar di pipinya. Nampak (luka) berdarah.” katanya.

Featured Image: FutbolHoy & FC Sochaux-Montbeliard


Terbuka Jepun: Sze Fei-Izzuddin Mara, Wei Chong-Kai Wun Kandas

Dua skrip yang berbeza menimpa dua beregu lelaki negara yang beraksi pada peringkat pusingan 32 di Terbuka Jepun – Jelajah Dunia BWF Super 750, pada hari ini.

Goh Sze Fei dan Nur Izzuddin yang baru sahaja mencatatkan peningkatan sebanyak lapan anak tangga dalam Ranking Dunia bermula langkah kanan dalam kejohanan tersebut.

Ianya selepas meraih kemenangan ke atas beregu tuan rumah yang berada di ranking ke-34 dunia, Ayato Endo dan Yuta Takei secara “straight set” dengan skor 21-18 dan 21-15 dalam tempoh 37 minit permainan.

Kemenangan itu sekaligus membawa mereka ke peringkat Pusingan 16 bertemu beregu China yang menghuni tangga ketujuh dunia, Liu Yu Chen dan Ou Xuan Yi pada hari esok.

Sementara itu, lain pula skripnya melibatkan beregu No.3 tanah air, Man Wei Chong dan Tee Kai Wun yang terpaksa pulang awal.

Ini susulan Wei Chong-Kai Wun tumpas di tangan beregu No.4 Indonesia, Muhammad Shohibul Fikri dan Bagas Maulana selepas mengharungi tiga set permainan yang berkesudahan dengan skor 11-21, 21-15 dan 20-22 dalam tempoh masa 52 minit.

Kekalahan ini bukan sahaja mengekang Wei Chong-Kai Wun ke peringkat seterusnya bahkan turut menjadikan mereka tumpas tiga perlawanan berturut-turut daripada tiga pertemuan menentang Shohibul-Bagas di pentas antarabangsa.


Piala Thomas 2020: Tumpas 1-4 Kepada Jepun, Malaysia Terpaksa Akur Naib Juara Kumpulan D

Walaupun telah mengesahkan diri ke saingan suku akhir, skuad Malaysia yang diketuai oleh pemain perseorangan lelaki, Lee Zii Jia terpaksa akur menamatkan saingan peringkat kumpulan Piala Thomas 2020 selaku naib juara.

Kedudukan tersebut diraih Malaysia selepas tumpas 1-4 kepada Jepun dalam perlawanan akhir melibatkan Kumpulan D di Ceres Arena, petang tadi.

Malaysia bermula dengan langkah kiri apabila Zii Jia tumpas di tangan pemain nombor 1 dunia, Kento Momota dengan keputusan 21-15, 12-21 dan 21-23.

Tuah juga tidak mengiringi Malaysia apabila regu Aaron Chia-Soh Wooi Yik turut tumpas kepada Takuro Hoki-Yugo Kobayashi dengan keputusan 13-21 dan 13-21.

Peluang Malaysia untuk muncul juara kumpulan tertutup rapat apabila pemain perseorangan kedua, Cheam June Wei juga tewas. Dia tumpas kepada  Kanta Tsuneyama dengan keputusan 20-22 dan 13-21.

Perlawanan keempat turut tidak memihak kepada Malaysia. Pasangan beregu kedua negara, Goh Sze Fei-Nur Izzuddin tumpas kepada Akira Koga-Yuta Watanabe dengan keputusan 10-21 dan 16-21.

Bagaimanapun, Malaysia tidak menamatkan saingan peringkat kumpulan dengan tangan kosong apabila berhasil mencuri satu mata menerusi Leong Jun Hao. Dia yang berada di kedudukan ke-120 mencipta kejutan menumpaskan pemain nombor 16 dunia, Kenta Nishimoto dengan keputusan 21-18 dan 21-19.

Featured Image: Badminton Association of Malaysia


Pemenang Anugerah Puskas, Faiz Subri Kembali Bersama Penang Musim Hadapan

Selepas sekian lama meninggalkan saingan bola sepak professional, Pemenang Anugerah Persekutuan Persatuan Bola Sepak Antarabangsa (FIFA) Puskas 2016, Faiz Subri kembali menyertai pasukan lamanya.

Menerusi satu perkongsian di pelbagai platform media sosial Penang FC, kelab itu mengesahkan mengikat kontrak pemain berusia 33 tahun itu selama setahun untuk mengharungi saingan Liga Malaysia 2022.

“Ibarat sireh pulang ke gagang, Faiz Subri sah sebagai pemain Penang FC musim 2022. Penerima anugerah Puskas tahun 2016, Faiz Subri sah mengikat kontrak selama setahun bersama pasukan Penang FC bagi musim 2022.” tulis kenyataan kelab, pada hari ini.

Baca: Pemilik Kelantan Tertarik Dengan Skil & Bakat Pemenang Anugerah Puskas?

Ianya merupakan satu kejutaan daripada pasukan yang menamatkan saingan Liga Super di tangga ketiga musim ini. Manakan tidaknya, awal Oktober lalu, Faiz yang mempunyai kepakaran dalam situasi bola mati telah menarik minat daripada pemilik Kelantan FC, Norizam Tukiman.

Bukan itu sahaja, Norizam atau terkenal dengan panggilan Zamsaham turut berkeinginan untuk membawa pemain tersebut ke Kota Bharu bagi menguatkan Kelantan pada musim hadapan.

Untuk makluman semua, Penang atau dahulunya dikenali sebagai Pulau Pinang merupakan pasukan profesional terakhir diwakili oleh Faiz pada tahun 2019.

Selepas daripada itu, karier bola sepak Faiz lebih tertumpu kepada pasukan semi-profesional dan amatur seperti Northern Lions Football Club dan Kuala Kangsar FC.


Bank Islam Lancar Kad Kredit-i Visa Bertemakan FIFA – Terhad Kepada 10,000 Unit Sahaja

Menjelang kejohanan ulung Piala Dunia 2022 yang berlangsung penghujung tahun ini, Bank Islam Malaysia Berhad (Bank Islam) dengan kerjasama Visa melancarkan kad kredit-i bertemakan FIFA, pada hari ini.

Permohonan kad kredit-i ini dibuka kepada pelanggan sedia ada dan baharu Bank Islam, bagaimanapun, kad kredit-i yang dihiasi dengan ilustrasi trofi ikonik serba emas Piala Dunia itu terhad kepada 10,000 unit sahaja.

Disamping itu, bersama-sama dengan pelancaran kad kredit-i ini, Bank Islam turut melancarkan Kempen Kad Kredit-i Bank Islam Visa Bertemakan FIFA yang bermula 15 Jun hingga 30 September 2022.

Kempen ini menjanjikan dua hadiah utama berupa dua tiket perlawanan bagi menonton saingan Piala Dunia, dua tiket penerbangan pergi-balik, penginapan serta wang tunai bernilai RM10,000.

Selain itu, pemegang kad kredit-i ini turut berpeluang untuk memenangi hadiah saguhati bulanan seperti “cashback” (pulangan tunai), baucer Shopee, baucer sukan, bola rasmi Piala Dunia 2022 serta powerbank 6,000 mAh bertemakan FIFA.

Untuk memenangi hadiah-hadiah di atas, pemegang kad kredit-i ini perlu berbelanja dengan nilai minimum RM200 dalam satu resit sepanjang tempoh kempen ini berlangsung.

Untuk makluman semua, permohonan kad kredit-i bertemakan FIFA ini boleh dibuat di cawangan Bank Islam.

Featured Image: Bank Islam Malaysia Berhad


Danial Amier Sedia Bekerja Keras Untuk Raih Kesebelasan Utama JDT

Pemain tengah berbakat, Danial Amier Norhisham sedia bekerja keras dan keluar daripada zon selesanya demi meraih tempat dalam kesebelasan utama bersama Johor Darul Ta’zim (JDT).

Pemain berusia 23 tahun tersebut disahkan sendiri oleh pemilik JDT, DYAM Tunku Ismail Ibni Sultan Ibrahim akan menyertai pasukannya untuk saingan bola sepak musim hadapan dalam satu sidang media yang diadakan pada rabu lalu.

Pemain yang mesra dengan panggilan Boy ini sedia maklum akan bahagian tengah skuad Harimau Selatan dipenuhi dengan pemain-pemain terbaik seperti Leandro Velazquez, Nazmi Faiz Mansor, Natxo Insa, Hariss Harun, Afiq Fazail dan lain-lain.

Namun dia tampak bersemangat untuk keluar daripada zon selesanya dan bersaing secara sihat dengan pemain-pemain lain untuk merebut kesebelasan utama dalam pasukan tersebut.

Reaksi Danial Amier kepada pengesahan @HRHJohorII yang beliau akan beraksi untuk @OfficialJohor musim depan.#NadiArena #JDT @haliiizahamzah pic.twitter.com/i1V3HVi29M

“Boy pergi ke sana (JDT) sememangnya untuk merasai persaingan itu, Boy memang tahu sekiranya ke JDT persaingan itu sangat tinggi dengan (ramai) pemain terbaik (terdiri) pemain import dan pemain (tempatan) skuad kebangsaan.”

“Boy memang perlu bekerja keras sepertimana dicakapkan oleh Tunku Mahkota sendiri. Kena kerja keras untuk dapat tempat dan semua orang diberikan peluang yang sama. Persaingan akan ada di mana-mana.” ujarnya seperti dilaporkan oleh Nadi Arena.

Selain itu, perpindahan pemain kelahiran Kuala Lumpur ke pasukan selatan semenanjung tanah air itu turut dipengaruhi dengan peluang untuk beraksi di pentas tertinggi dan berprestij bola sepak asia iaitu Liga Juara-Juara AFC (ACL).

“Boy sendiri kena cabar diri sendiri untuk keluar daripada zon selesa, Boy pergi ke JDT untuk belajar (lebih lagi) untuk menjadi pemain bola sepak yang lebih profesional yang bermain di liga terbaik seperti ACL.” tambahnya lagi.

Untuk rekod, Danial memulakan karier bola sepak zaman remajanya bersama Frenz United bermula tahun 2014 sebelum berhijrah untuk menyertai skuad Piala Presiden Felda United pada tahun 2017.


Sanusi: Tahniah JDT Menang Piala FA, Sayangnya Pemain JDT Tak Pandai Cakap Johor

Menteri Besar Kedah merangkap Presiden Persatuan Bola Sepak Kedah (KFA), YAB Dato’ Seri Muhammad Sanusi Md Noor mengucapkan tahniah ke atas Johor Darul Ta’zim (JDT) yang berjaya menjuarai saingan Piala FA, semalam.

Ia merupakan trofi Piala FA yang kedua dimenangi oleh pasukan berpangkalan di selatan semenanjung tanah air sejak ianya dijenamakan sebagai JDT oleh Tunku Mahkota Johor (TMJ), DYAM Tunku Ismail Ibni Sultan Ibrahim bermula tahun 2012.

Namun ucapan tahniah menerusi laman sosial peribadinya itu turut diselangi dengan satu ayat bernada sindiran sambil mengepilkan videonya menggesek biola, “sayangnya pemain JDT tak pandai cakap Johor,”

Jika dilihatkan kepada kesebelasan utama JDT yang dipertaruhkan oleh Hector Bidoglio semalam, hanya empat daripada sebelas pemain adalah tempatan iaitu Farizal Marlias, Afiq Fazail, Shahrul Saad dan Arif Aiman.

Selebihnya merupakan pemain berdarah campuran atau mempunyai darah warisan Malaysia seperti Matt Davies, Crobin-Ong dan Natxo Insa serta pemain import, Shane Lowry, Leandro Velazquez, Fernando Forestieri dan Bergson da Silva.

Terlebih dahulu, sejurus JDT berhasil meraih kemenangan Piala FA semalam, penyerang kelahiran Argentina, Forestieri sempat “bergurau” melalui akaun Instagran peribadinya dengan “menghadiahkan kejuaraan ini” kepada Sanusi.

Untuk rekod, sebelum berlangsungnya perlawanan akhir Piala FA antara JDT dan Terengganu semalam, Sanusi secara terbuka memberikan sokongan kepada skuad berpangkalan di pantai timur itu atas faktor isterinya merupakan orang negeri Terengganu serta gemar mendukung pasukan yang berstatus “underdog” atau bukan pilihan.

Pada masa yang sama, beliau turut menyatakan sokongan seluruh rakyat dalam negara ini juga akan pergi kepada Terengganu kecuali orang di negeri Johor.


Terbuka Malaysia: Perseorangan Lelaki No.1 & No.2 Dunia Berentap Di Pentas Akhir

Perlawanan akhir bagi kategori lelaki dalam saingan Terbuka Malaysia 2022 menyaksikan pertembungan antara pemain No.1 dunia, Viktor Axelsen dan No.2 dunia, Kento Momota.

Kedua-dua pemain perseorangan lelaki terbaik dunia pada saat ini mengesahkan kemaraan ke perlawanan akhir selepas menyingkirkan lawan masing-masing di peringkat separuh akhir, hari ini.

PETRONAS Malaysia Open 2022MS – Semi final21 21 🇯🇵Kento MOMOTA🏅11 12 🇹🇭Kunlavut VITIDSARN

🕗 in 42 minutes https://t.co/cSJuEgYdqJ

— BWFScore (@BWFScore) July 2, 2022

Momota dari Jepun terlebih dahulu mengesahkan kemaraan tersebut selepas berhasil menumpaskan perseorangan No.1 Thailand, Kunlavut Vitidsarn secara “straight set” dengan skor yang berkesudahan 21-11 dan 21-12 dalam tempoh 42 minit permainan.

Sementara itu, Axelsen dari Denmark pula mara setelah menundukkan pemain Indonesia yang berada di ranking kelapan dunia, Jonatan Christie menerusi tiga set permainan dengan pungutan mata 21-15, 20-22 dan 21-11 dalam tempoh masa 71 minit permainan.

PETRONAS Malaysia Open 2022MS – Semi final21 20 21 🇩🇰Viktor AXELSEN🏅15 22 11 🇮🇩Jonatan CHRISTIE

🕗 in 71 minutes https://t.co/pmB3z6GAeA

— BWFScore (@BWFScore) July 2, 2022

Untuk makluman semua, ini merupakan pertemuan yang pertama melibatkan Axelsen dan Momota selepas pertarungan akhir sekitar lapan bulan yang lalu dalam saingan Terbuka Denmark 2021.

Bercakap mengenai pertemuan ini, dua pemain terbaik dunia pada saat ini telah bertarung sebanyak 16 kali di pentas antarabangsa.

Bagaimanapun, Momota yang berusia 27 tahun mempunyai rekod yang cukup positif apabila bertemu Axelsen dengan mencatatkan 14 kemenangan daripada 16 pertemuan terbabit.

Namun begitu, jika dilihat kepada persembahan semasa, Axelsen berada dalam prestasi terbaiknya pada ketika ini dengan merekodkan 14 kemenangan berturut-turut.

Kemenangan itu dirakamkan sejak daripada saingan Indonesia Masters diikuti Terbuka Indonesia pada bulan lalu dimana dia muncul juara dalam kedua-dua kejohanan terbabit sebelum mengambil bahagian di saingan Terbuka Malaysia, minggu ini..

Featured Image: Viktor Axelsen Instagram & Yonex Japan


Presiden KLFA: Sebanyak 10,000 Tiket KL City vs Al-Seeb Telah Dijual

Penjualan tiket bagi perlawanan akhir Piala AFC yang menemukan Kuala Lumpur City (KL City) dan Al-Seeb mula dibuka secara atas talian di laman Tickethotline pada Isnin lalu.

Menurut makluman oleh Presiden Persatuan Bola Sepak Kuala Lumpur (KLFA), YB Khalid Samad, sebanyak 10,000 keping tiket bagi perlawanan yang akan berlangsung di Stadium Nasional Bukit Jalil (SNBJ) itu telah terjual setakat hari ini

Perkara tersebut dikongsikannya dalam satu sidang media yang turut dihadiri Setiausaha Agung KLFA, Nokman Mustaffa dan Ketua Pegawai Eksekutif KL City, Stanley Bernard di Stadium Bola Sepak Kuala Lumpur, Cheras, petang tadi.

Sementara itu, pihak KL City dalam satu kenyataan terbaru turut memaklumkan mengenai penjualan secara fizikal bermula hari ini sehingga hari perlawanan, Sabtu nanti.

Untuk makluman semua, jumlah tiket yang telah dijual itu adalah bersamaan dengan sekitar 10% kapasiti tempat duduk di SNBJ. Sebagai rekod, stadium tersebut mampu memuatkan sekitar 87,000 penonton pada satu-satu masa.


Kejohanan Dunia BWF: Perseorangan Lelaki No.1 Disingkirkan Pemain Singapura di Pusingan 64

Satu kejutan berlaku di pentas Kejohanan Dunia BWF apabila pemain badminton perseorangan lelaki No.1 dunia, Viktor Axelsen tersingkir di Pusingan 64.

Pemain kelahiran Denmark merangkap pemenang pingat emas Sukan Olimpik Tokyo 2020 itu tersingkir setelah tumpas di tangan pemain Singapura, Loh Kean Yew.

TotalEnergies BWF World Championships 2021MS – Round of 6414 21 21 🇸🇬Kean Yew LOH🏅21  9   6  🇩🇰Viktor AXELSEN🕗 in 54 minutes https://t.co/mNO89tQb7E

Kean Yew yang berada di ranking ke-22 dunia dengan keputusan 14-21, 21-9 dan 21-6 dalam tempoh masa perlawanan yang menghampiri satu jam di Huelva, Sepanyol pada malam tadi.

Dalam perlawanan tersebut, persembahan yang ditampilkan oleh Viktor tidak berada di tahap yang sepatutnya walaupun dia masih segar dengan kejayaan muncul juara Jelajah Dunia Akhir BWF 2021, pada minggu lalu.

Sementara itu, kejayaan Kean Yew yang merupakan pemain kelahiran Pulau Pinang menumpaskan Viktor membolehkan dia mara ke Pusingan 32. Menantinya di pusingan tersebut adalah pemain Austria, Luka Wraber yang berada di ranking 93 dunia.


Pemilik Zamburger Beli Pasukan Kelantan Dengan Harga RM6.8 Juta

Pemilik Zamburger, Norizam Tukiman membeli 100% saham syarikat yang memiliki pasukan bola sepak Kelantan, TRW Sdn Bhd sekaligus menjadi pemilik baharunya.

Dilaporkan keseluruhan saham itu dijual pada harga RM3 juta dan dia turut membayar RM3.8 juta kepada Persatuan Bolasepak Kelantan (KAFA) untuk menyelesaikan hutang lapuk.

Majlis tandatangan penjualan saham TRW Sdn Bhd dan Norizam telah berlangsung di Hotel Perdana, Kota Bharu, petang tadi.

“Kita bayar pada harga RM3 juta bagi pembelian saham, dan kita dahulukan sebanyak RM3.8 juta kepada KAFA untuk menyelesaikan semua hutang-hutang yang ada.”

“Jadi maksudnya di sini, jumlah perbelanjaan yang kita keluarkan adalah sebanyak RM6.8 juta. Dan selebihnya daripada RM6.8 juta itu syarikat Zamburger tidak tanggung.” kata Norizam di hadapan para wartawan.

Difahamkan jumlah yang dikeluarkan oleh syarikat Zamburger itu sudah memadai untuk melupuskan semua hutang dan tunggakan samada kepada para pemain mahupun agensi-agensi kerajaan seperti Lembaga Hasil Dalam Negeri (LHDN).

Sementara itu, Norizam turut menyasarkan Kelantan untuk kembali ke saingan Liga Super musim hadapan. Ketika ini, skuad kendalian Yusri Che Lah menduduki tangga ke-8 dengan kutipan 4 mata daripada 5 perlawanan.


UBB Amanah Lanjut Penajaan Terhadap KL City

Menjelang perlawanan akhir Piala FA 2023, kelab bola sepak berpangkalan di ibu negara, Kuala Lumpur City FC (KL City) menerima suntikan kewangan dan motivasi tambahan apabila UBB Amanah Berhad tampil melanjutkan penajaan.

Pemeteraian kerjasama penajaan antara KL City dan syarikat amanah yang ditubuhkan pada tahun 1988 itu diadakan dalam satu majlis yang berlangsung di sebuah hotel di Kuala Lumpur, baru-baru ini.

Ianya dimeterai oleh Stanley Bernard selaku Ketua Pegawai Eksekutif (CEO) KL City dan Aida Othman merangkap CEO UBB Amanah Berhad sambil disaksikan oleh Presiden Persatuan Bola Sepak Kuala Lumpur (KLFA), Khalid Samad dan pemilik kelab, Azri Azerai.

Hasil kerjasama ini, logo UBB Amanah Berhad kembali menghiasi ruangan hadapan jersi home dan away KL City kendalian Bojan Hodak.

Bagaimanapun, tiada sebarang jumlah penajaan didedahkan kepada umum oleh pihak UBB Amanah Berhad.

Akan tetapi, Aida yang memaklumkan dirinya merupakan penyokong skuad The City Boys sejak kecil turut berharap kerjasama ini dapat menyumbang kepada pembangunan bola sepak di Kuala Lumpur.

Selain logo UBB Amanah Berhad, bahagian hadapan jersi KL City turut dihiasi iklan oleh Dewan Bandaraya Kuala Lumpur (DBKL).

Featured Image: Kuala Lumpur City


Sunway Pyramid Ice Anjurkan Siri Kejuaraan Skate Malaysia Edisi Ke-14

Gelanggang ais pertama di Malaysia, Sunway Pyramid Ice bakal menjadi lokasi Siri Kejuaraan Ice Skating Institute Asia (ISIAsia), Skate Malaysia bagi edisi ke-14 bermula sejak 22 Jun (Khamis) hingga 25 Jun (Ahad).

Kejohanan kali ini bakal menyaksikan 450 peluncur daripada tujuh negara iaitu Malaysia, Filipina, Thailand, Indonesia, China, Amerika Syarikat dan Kuwait bakal berkumpul di bawah bumbung yang sama – di tengah-tengah pusat membeli-belah Sunway Pyramid.

Majlis pembukaan Siri Kejuaraan Ice Skating Institute Asia (ISIAsia), Skate Malaysia 2023 telah dihadiri Menteri Belia dan Sukan, Hannah Yeoh; Ketua Pegawai Eksekutif (CEO) Sunway Malls & Theme Parks, HC Chan; Presiden ISIAsia, Harry Janto Leo dan Presiden Persatuan Luncur Ais Malaysia (ISAM), Billy Johan.

Dalam majlis perasmian tersebut, HC Chan berkata pihaknya amat berbangga dapat terus menganjurkan kejohanan dan pertandingan bertaraf kebangsaan dan antarabangsa saban tahun di Sunway Pyramid Ice.

Menteri Belia dan Sukan, Hannah Yeoh pula gembira melihat sukan luncur ais dapat diadakan di dalam pusat membeli-belah yang bukan sahaja menarik lebih ramai pengunjung untuk menyaksikan sukan tersebut berlangsung malahan mengundang lebih ramai penaja untuk melabur.

Seusai tamat majlis pembukaan kejohanan, para tetamu kehormat dan pengunjung turut disajikan dengan pertunjukan khas daripada atlet luncur ais cilik dan dewasa daripada Akademi Luncur Sunway Pyramid Ice serta pemenang pingat emas Trofi Terbuka Thailand 2023, Fang Ze Zeng.

Fang Ze Zeng yang telah menyertai kejohanan Skate Malaysia sejak 2016 hadir untuk mempertahankan kejuaraannya menentang peserta-peserta baharu yang bakal mengambil bahagian dalam kejohanan tahun ini.

Sebagai tambahan, Akademi Luncur Sunway Pyramid Ice telah melatih lebih 21,000 pemain luncur ais dalam mencari potensi sebenar mereka dalam sukan musim sejuk itu dalam tempoh 26 tahun.

Featured Image: Sunway Pyramid Ice


Pertahanan PJ City, P. Rajes Meninggal Dunia Pada Usia 37 Tahun

Pertahanan Petaling Jaya City FC (PJ City), P. Rajes dilaporkan meninggal dunia pada usia 37 tahun, awal pagi tadi.

Merupakan antara tonggak utama bagi skuad berjulukan The Pheonix pada musim ini, Rajes dilaporkan meninggal dunia kerana terlibat dalam satu kemalangan di jalan raya.

Bersama PJ City musim ini, Rajes berhasil membuat 15 penampilan dan membantu pasukan ini menghuni tangga kesembilan Liga Super.

R.i.p my brother P.Rajesh.teamates Selangor 2014.player Pj city musim ni.dikhabarkan kemalangan jalan raya.awal sangat ni cha 🥹😢

— Shahrom Kalam (@ShahromKalam) October 17, 2022

Antara yang awal berkongsikan berita penuh kedukaan ini adalah bekas rakan sepasukannya suatu masa dahulu, Shahrom Kalam menerusi satu ciapan di akaun twitter miliknya.

Untuk makluman semua, Rajes mula menyertai PJ City pada tahun 2018 dimana ketika itu pasukan ini dikenali sebagai Malaysian India Sports Council – Malaysia Indian Football Association (MISC-MIFA).

Sebelum itu, Rajes pernah menyertai PKNS FC, Selangor serta Kedah.

Mendiang pergi meninggalkan seorang isteri dan tiga orang anak.


Piala AFC: KL City Buka Kempen Kumpulan H Tanpa Kemenangan

Kuala Lumpur City (KL City) ternyata tidak mengambil manfaat penuh beraksi di tempat sendiri untuk merekodkan kemenangan dalam perlawanan pembukaan peringkat Kumpulan H dalam saingan Piala AFC 2022.

Sebaliknya skuad kendalian Bojan Hodak ini hanya meraih keputusan seri tanpa sebarang jaringan ketika turun beraksi menentang wakil Indonesia, PSM Makassar di Stadium Bola Sepak Cheras, sebentar tadi.

Dalam permainan tersebut, KL City yang juga merupakan juara Piala Malaysia 2021 dilihat melancarkan banyak serangan ke arah gawang PSM Makassar.

⏰ FT: 🇮🇩 PSM Makassar 0⃣-0⃣ Kuala Lumpur City FC 🇲🇾

Both sides cancel each other out in their campaign opener and settle for a point each in Group H! #AFCCup2022 | #PSMvKLC pic.twitter.com/k9yfsFiWn6

— #AFCCup2022 (@AFCCup) June 24, 2022

Namun begitu, ketumpulan bahagian serangan yang ketara menjadikan skuad The City Boys tidak dapat merekodkan kemenangan sekaligus terpaksa akur dengan keputusan 0-0 sehingga pengadil perlawanan meniup wisel menamatkan permainan.

Dengan keputusan ini, KL City dan PSM Makassar terpaksa berpuas hati memungut satu mata masing-masing daripada perlawanan sulung ini.

Untuk perlawanan seterusnya, PSM Makassar dijadualkan turun menentang wakil Singapura, Tampines Rovers pada 27 Jun (Isnin) hadapan di venue yang sama.

Sementara itu, KL City pula akan menghadapi perlawanan kedua dan terakhir menentang Tampines Rovers pada 30 Jun (Khamis).

Untuk makluman, hanya juara kumpulan serta satu naib juara terbaik antara Kumpulan G, H dan I akan layak ke peringkat seterusnya.


Orleans Masters: ‘Patatimo Boys’ Cipta Kejutan Singkir Adik Beradik Popov No.30 Dunia

Pasangan beregu muda lelaki negara, Wan Arif Junaidi dan Haikal Nazri yang berusia 19 tahun masing-masing mencipta kejutan dengan menyingkirkan beregu tuan yang berada di ranking ke-30 dunia pada Pusingan 32, Orleans Masters, awal pagi tadi.

Arif-Haikal yang berada di ranking ke-103 pada ketika ini mencipta kejutan ke atas beregu Christo Popov dan Toma Junior Popov yang sememangnya dikenali sering beraksi di pelbagai kejohanan besar sebelum ini.

Orleans Masters 2022MD – Round of 32               🇲🇾Junaidi Arif🏅19 24 21 🇲🇾Muhammad Haikal🏅21 22 19 🇫🇷Christo Popov               🇫🇷Toma Junior Popov

🕗 in 72 minutes https://t.co/1SPQgYndZ7

— BWFScore (@BWFScore) March 30, 2022

Perlawanan antara Arif-Haikal atau lebih dikenali sebagai ‘Patatimo Boys’ menentang adik beradik Popov yang diletakkan sebagai pilihan kedua ini berlangsung amat sengit dan melibatkan tiga set permainan.

Adik beradik Popov terlebih dahulu memenangi set pertama dengan skor 21-19. Namun, Arif-Haikal berhasil bangkit untuk memenangi set kedua dengan skor 24-22 sekaligus mengheret adik beradik Popov itu ke set penentuan.

Di awal set penentuan, Arif-Haikal yang merupakan kelahiran Terengganu dan Kelantan masing-masing ini ketinggalan seketika namun di pertengahannya, mereka sekali lagi bangkit dan memenanginya dengan skor 21-19.

Untuk makluman semua, pertarungan ini berlangsung dalam tempoh melebihi satu jam permainan.

Sementara itu, Patatimo Boys yang berhasil mara ke Pusingan 16 akan berhadapan dengan cabaran beregu dari Indonesia, Panjer Dadiara dan Bryan Elohim yang menduduki ranking ke-223 dunia.

Featured Image: Badminton Association of Malaysia


Ranking BWF: Pearly-Thinaah Sertai ‘Top 10’ Dunia Buat Pertama Kali

Beregu badminton wanita utama negara, Pearly Tan dan Thinaah Muralitharan berhasil menempatkan diri dalam kelompok 10 pasangan terbaik dunia, pada minggu ini.

Kemaskini terbaru oleh Persekutuan Badminton Dunia (BWF) pada hari ini menyaksikan Pearly-Thinaah berhasil memintas kedudukan beregu Republik Korea, Chang Ye-na dan Kim Hye-rin yang berada di di tangga ke-10, sebelum ini.

Untuk pengetahuan semua, ini merupakan kali pertama pasangan yang berusia 22 dan 24 tahun masing-masing menduduki kelompok 10 beregu terbaik dunia dalam karier.

Sementara itu, kemaskini terbaru turut menyaksikan gandingan Anna Cheong dan Teoh Mei Xing meraih peningkatan satu anak tangga menjadikan mereka memasuki kelompok 50 pasangan terbaik dunia pada minggu ini.

Berbeza pula buat beregu wanita muda negara, Low Yeen Yuan dan Valeree dimana mereka merekodkan satu penurunan pada minggu ini. Pemain yang berusia 20 tahun masing-masing ini menghuni ranking ke-74 pada minggu ini.

Featured Image: Badminton Association of Thailand


Zainal Abidin Hassan Sertai Kelab Liga M3, Imigresen FC?

Biarpun membimbing Melaka United mara ke peringkat separuh akhir Piala Malaysia musim lalu, khidmat Zainal Abidin Hassan tetap diketepikan dan digantikan dengan ketua jurulatih baharu dari Bosnia, Risto Vidakovic pada Januari lalu.

Bagaimanapun, jurulatih berusia 60 tahun ini nampaknya tidak menganggur lama dengan membuka lembaran baharu karier kejurulatihannya bersama kelab yang beraksi dalam saingan Liga M3 iaitu Imigresen FC.

Ini berikutan kelibat Zainal dilihat mengendalikan sesi latihan pasukan tersebut pada petang semalam. Perkara tersebut turut dikongsikan menerusi platform media sosial kelab berkenaan, semalam.

Difahamkan, sebelum ini, Imigresen FC telah menamakan Hamizar Hamzah sebagai ketua jurulatih mereka untuk mengharungi saingan Liga M3 musim ini.

Untuk makluman semua, setakat dua perlawanan yang telah dilalui, Imigresen FC gagal mengutip sebarang mata setelah tumpas kepada Kinabalu Jaguar FC dan Manjung City FC. Mereka kini menghuni tangga ke-9 dalam Kumpulan A.

Untuk rekod, Zainal telah mengemudi skuad Hang Tuah selama tiga musim bermula tahun 2018. Sebelum itu, dia turut melatih beberapa pasukan lain seperti Pahang, Selangor dan Pulau Pinang.

Antara kejayaan yang pernah diraihnya sebagai jurulatih adalah membimbing Pahang memenangi Piala Malaysia, Piala FA dan Piala Sumbangsih.

Featured Image: Imigresen Football Club


Azizulhasni Awang ‘Rampas’ Kedudukan No.1 Keirin Dunia

Pelumba berbasikal trek negara, Azizulhasni Awang kini kembali merampas takhta dalam ranking perseorangan dunia bagi saingan keirin lelaki.

Azizul kembali menduduki tempat pertama dengan pungutan 2195 mata dalam satu kemasikini ranking terbaharu yang dikeluarkan oleh Kesatuan Berbasikal Antarabangsa (UCI) semalam.

Azizul kembali merampas tempat pertama tersebut setelah menghuni ranking kedua pada bulan lalu.

Mengikutinya di tempat kedua adalah pelumba negara matahari terbit, Yuta Wakimoto dengan pungutan 2055 mata.

Baca: Tempa Nama Dahulu, Barulah Pihak Penaja Datang Mencari – Azizulhasni

Manakala di tempat ketiga adalah pelumba Belanda, Harrie Lavreysen dengan catatan 1950 mata.

Sementara itu, seorang lagi pelumba berbasikal negara, Mohd Shah Firdaus Sahrom berada di tanga ke-35 dengan 796 mata.

Bronze Medal for @AzizulAWANG !! 🥉The pocket rocket celebrates with a wheelie! 🤩🤩 #Berlin2020 pic.twitter.com/kTPvCZPVf3

Kali terakhir pelumba yang sinonim dengan julukan The Pocket Rocketman ini beraksi di pentas antarabangsa adalah sekitar bulan mac lalu dalam Kejohanan Berbasikal Trek Dunia di Berlin.

Dalam kejohanan tersebut, Azizul terpaksa berpuas hati dengan merangkul pingat gangsa setelah tamat di belakang Harrie dan Yuta di mana masing-masing meraih pingat emas dan perak.

Featured Image: Azizulhasni Awang Official


VIDEO: Safee Sali Meledak, Atasi West Ham United di Amerika Syarikat

Bekas penyerang kebangsaan, Safee Sali ‘keluar’ dari persaraannya untuk beraksi dalam kejohanan bola sepak tujuh sebelah, The Soccer Tournament (TST) di Amerika Syarikat, semalam.

Untuk makluman, TST merupakan sebuah kejohanan melibatkan pemain professional, semi professional dan bekas pemain yang beraksi bagi merebut hadiah utama bernilai AS$1,000,000.

Dalam kejohanan tersebut, ketajaman Safee yang mewakili Far East United masih menyerlah apabila berhasil menyumbangkan satu jaringan setelah menerima hantaran Fellipe Souza dan terus menggelecek di hadapan sebelum menumpaskan penjaga gol West Ham United, David Martin.

Jaringan oleh penyerang berusia 39 tahun itu membantu pasukannya memenangi perlawanan pertama bagi Kumpulan D dengan keputusan 4-2.

Bagaimanapun, pasukannya tewas pada aksi kedua peringkat kumpulan menentang Culture By Mo Ali FC dengan skor 0-2 sekaligus memerlukan kemenangan menentang Dallas United untuk mara ke pusingan 16.

Untuk makluman, Far East United, pasukan yang diwakili Safee mengumpulkan beberapa bekas pemain kebangsaan dari asia tenggara dan Kepulauan Pasifik seperti Greg Nwokolo (Indonesia), Charyl Chappius (Thailand) dan Bienvenido Maranon (Filipina).

West Ham United pula tampil dengan beberapa bekas pemain dan pemain akademi kelab tersebut seperti Anton Ferdinand, Carlton Cole, Kennan Forson dan Hayden Mullins.

Perlawanan terakhir peringkat kumpulan melibatkan Far East United dan Dallas United akan berlangsung pada 10:30 malam (waktu Malaysia).

Featured Image: The Soccer Tournament


Kenali Juan Torres Garrido – Penolong Ketua Jurulatih Malaysia B-23 Baharu

Pengarah Teknikal Persatuan Bola Sepak Malaysia (FAM), Scott O’Donell turut mengumumkan perlantikan penolong jurulatih Malaysia Bawah 23 Tahun (B-23) yang baharu, pada hari ini.

Individu yang dilantik bagi membantu E. Elavarasan dalam skuad Harimau Muda ini ialah Juan Torres Garrido, berusia 42 tahun dan datangnya dari Sepanyol.

Juan mempunyai lesen kejurulatihan Lesen A UEFA dan kerjayanya yang terdahulu banyak berkisar di negara kelahirannya sendiri.

Bermula tahun 2010, Juan mula berkhidmat bersama CF Damm yang berpangkalan di Barcelona sebagai jurulatih B-18, penganalisis, pencari bakat dan pengarah teknikal.

Kemudiannya, dia berhijrah ke FC Barcelona dengan berperanan sebagai ketua pencari bakat bagi wilayah Catalunya.

Jawatan terakhirnya sebelum datang ke Malaysia adalah ketua bola sepak remaja profesional B-23 (head of professional youth football U23) bersama Granada CF.


Ujian Berat Buat Yamaha, Enam Jurutera Tidak Dapat Sertai French GP

Pasukan Monster Energy Yamaha terpaksa menanggung ujian berat menjelang perlumbaan MotoGP di Le Mans, Perancis apabila enam juruteranya terpaksa dikuarantin.

Ini kerana salah seorang daripada kumpulan jurutera iaitu ketua projek YZR-M1, Takahiro Sumi didapati positif Covid-19 manakala lima yang lain negatif.

Keputusan itu dikeluarkan semasa mereka menetap di Andorra – wilayah kecil berhampiran Perancis dan Sepanyol.

Mereka turut mengadakan ujian sekali lagi dan keputusan masih sama di mana seorang daripadanya adalah positif dan lima lagi yang lain negatif.

Namun demikian, menurut kenyataan oleh Yamaha, keenam-enam jurutera tersebut dikuarantin dan dan tidak mengikuti pasukan ke perlumbaan di Le Mans.

Sementara itu, Yamaha sedang giat mencari pengganti kepada enam orang jurutera tersebut.

Akan tetapi enam orang jurutera tersebut masih berhubung dengan pasukan menerusi sistem komunikasi bagi membantu pasukan pada perlumbaan yang akan berlangsung ahad ini.

Featured Image: Monster Energy Yamaha MotoGP


Piala Uber: Sumbangan Pearly-Thinaah, Jin Wei Tak Cukup Buat Malaysia Atasi Denmark

Skuad wanita Malaysia bermula dengan langkah kiri, tumpas kepada Denmark pada perlawanan sulung peringkat Kumpulan C dalam saingan Piala Uber 2022, pada hari ini.

Dalam lima perlawanan yang berlangsung, hanya dua pertembungan sahaja yang dimenangi oleh Malaysia menerusi gandingan beregu pertama Pearly Tan dan Thinaah Muralitharan serta perseorangan kedua, Goh Jin Wei.

Pearly-Thinaah yang turun pada perlawanan kedua berhasil mencatatkan kemenangan secara ‘straight set’ ke atas Maiken Fruergaard dan Sara Thygesen dengan skor 21-19 dan 21-19. Kemenangan ini menjadikan Malaysia mengikat Denmark 1-1 pada ketika itu.

Pada perlawanan ketiga pula, Jin Wei meneruskan momentum kemenangan buat Malaysia dengan menumpaskan Line Christophersen dengan skor 21-12, 11-21 dan 21-5. Kemenangan ini memberikan Malaysia mendahului 2-1.

Sebelum itu, Malaysia ketinggalan selepas perlawanan pertama apabila perseorangan utama negara, Kisona Selvaduray tumpas kepada Mia Blichfeldt secara ‘straight set’ dengan pungutan mata 14-21 dan 15-21.

Bersambung di perlawanan keempat, beregu kedua negara, Teoh Mei Xing dan Anna Cheong gagal meneruskan momentum kemenangan buat Malaysia apabila tewas ‘straight set’ kepada Alexandra Bøje dan Amalie Magelund dengan skor 14-21 dan 10-21. Ini menjadikan Denmark berhasil mengikat kedudukan semasa kepada 2-2.

Taruhan terakhir buat Malaysia adalah pemain muda berusia 19 tahun, Myisha Mohd Khairul. Bagaimanapun, berhadapan dengan pemain di ranking lebih tinggi daripadanya, Line Kjaersfeldt bukanlah sesuatu yang mudah dan Myisha terpaksa akur tumpas ‘straight set’ dengan keputusan 12-21 dan 9-21.

Kekalahan Myisha itu menjadikan Malaysia tumpas 2-3 kepada Denmark dan gagal memungut mata pada hari ini. Esok, skuad wanita negara akan turun menentang skuad tuan rumah, Thailand perlawanan kedua.

Featured Image: Badminton Association of Malaysia


Malaysia B-19 Pertaruh 70% Muka Baharu Hadapi Kejohanan Antarabangsa Jemputan Di Vietnam

Ketua jurulatih skuad kebangsaan bawah 19 tahun (B-19), Hassan Sazali Mohd Waras menyenaraikan 70% muka baharu untuk menghadapi sebuah kejohanan jemputan yang berlangsung di Vietnam, bermula minggu hadapan.

Menurut makluman daripada Persatuan Bola Sepak Malaysia (FAM), hanya enam pemain sahaja yang dipanggil pada kali merupakan anggota skuad yang menjuarai saingan Kejuaraan B-19 AFF, pertengahan Julai lalu. Selebihnya, 14 pemain lagi merupakan muka baharu.

Kesemua 20 pemain yang dipanggil ini akan menyertai kem latihan pusat bermula 2 Ogos (Selasa) kelak.

Senarai 20 Pemain Ke Kem Latihan Pusat Skuad B-19 Kebangsaan Bermula 2 Ogos 2022 Bagi Menghadapi Youth International U19 Football Tournament 2022 Di Vietnam

Baca siaran media penuh di ➡ https://t.co/PdlnR4QgqG#FAM #HarimauMalaya pic.twitter.com/yWDWuK6Gzk

— FA Malaysia (@FAM_Malaysia) July 28, 2022

Untuk pengetahuan semua, Kejohanan Bola Sepak Remaja Antarabangsa B-19 ini merupakan anjuran Konfederasi Bola Sepak Vietnam (VFF). Ianya akan dilangsungkan bermula 5 hingga 11 Ogos kelak di Binh Duong, Vietnam.

Di kejohanan ini, Malaysia akan berhadapan dengan skuad tuan rumah serta dua buah pasukan ASEAN iaitu Thailand dan Myanmar. Malaysia akan memulakan saingan dengan menentang Thailand (5 Ogos) diikuti dengan Vietnam (7 Ogos) dan Myanmar (9 Ogos).

Manakala perlawanan penentuan tempat ketiga dan perlawanan final akan berlangsung pada 11 Ogos.

Difahamkan, Malaysia mengambil bahagian dalam saingan jemputan ini sebagai persiapan untuk menghadapi cabaran Kelayakan Piala Asia B-20 2023 yang akan berlangsung pada September nanti.

Featured Image: FAM / AFF


FAM & Ketua Jurulatih B-23 Negara ‘Bercerai’ Dengan Persetujuan Bersama

Khidmat ketua jurulatih bawah 23 tahun (B-23) negara dari Australia, Brad Maloney tidak lagi akan digunakan oleh Persatuan Bola Sepak Malaysia (FAM).

Ini selepas badan induk negara melepaskan jurulatih berusia 50 tersebut dengan persetujuan bersama menerusi satu siaran media yang dikeluarkan pada hari ini.

“Ia dicapai selepas Maloney hadir ke mesyuarat Jawatankuasa Pengurusan Pasukan Kebangsaan FAM yang dipengerusikan oleh Presiden FAM, Datuk Haji Hamidin Haji Mohd Amin di Wisma FAM, Kelana Jaya, pagi tadi,”

SIARAN MEDIA: FAM LEPAS BRAD MALONEY MENERUSI PERSETUJUAN BERSAMA

▶ Baca penuh di https://t.co/Kui3O5sxjP

MEDIA RELEASE: FAM RELEASES BRAD MALONEY BY MUTUAL AGREEMENT

▶ Read more at https://t.co/Kui3O5sxjP#FAM #HarimauMalaya pic.twitter.com/fFfqFXgejS

— FA Malaysia (@FAM_Malaysia) July 13, 2022

“Bagi membentangkan laporan prestasi pasukan kendaliannya pada Sukan SEA 2021 di Vietnam, Mei lalu dan Piala Asia B-23 2022 di Uzbekistan, Jun lalu.” kata Setiausaha Agung FAM, Saifuddin Abu Bakar.

“Maloney merakamkan ucapan terima kasih kepada FAM kerana telah memberi peluang untuk beliau berkhidmat selama lapan tahun sejak 2014 yang mana ia telah banyak membantu dalam meningkatkan karier kejurulatihannya,”

“Bermula sebagai penolong jurulatih B-23 kebangsaan kepada Datuk Ong Kim Swee sehinggalah dilantik sebagai ketua jurulatih B-19 kebangsaan pada 2019 dan seterusnya ketua jurulatih B-23 kebangsaan.” tambahnya lagi.

Setakat ini, tiada sebarang makluman daripada FAM siapakah yang akan menggantikan tempat Maloney bermula saat ini.


Man Utd Senaraikan Dembele Sebagai Alternatif Kepada Sancho

Kelab Liga Perdana Inggeris (EPL), Manchester United menyenaraikan Ousmane Dembele sebagai alternatif sekiranya tidak mendapat khidmat Jadon Sancho, lapor ESPN.

Sebelum ini, Borussia Dortmund seakan-akan memberi isyarat bahawa Jadon Sancho akan kekal bersama mereka untuk saingan Bundesliga 2020/21 sekaligus membantutkan usaha Manchester United untuk membawanya ke Old Trafford.

Bagaimanapun usaha untuk mendapatkan Dembele yang juga pemenang Piala Dunia 2018 baru sahaja memasuki peringkat awal iaitu perbincangan secara tidak rasmi di antara kedua-dua kelab.

Difahamkan Barcelona dalam keadaan terdesak untuk melepaskan bebanan gaji sebanyak £200,000 seminggu ekoran pandemik Covid-19 yang memberikan impak terhadap kewangan kelab-kelab bola sepak.

Untuk rekod, Dembele dibeli oleh Barcelona daripada Borussia Dortmund pada ogos 2017 dengan harga permulaan £96.8 juta dan diikat dengan kontrak selama lima tahun. Ketika itu, mereka memasukkan klausa pelepasan ‘gila’ iaitu sebanyak 400 juta euro.

Bagaimanapun beberapa siri kecederaan dan hanya tampil sebanyak lima kali dalam saingan La Liga 2019/20 menyebabkan Barcelona mengumumkan pengurangan harga pelepasan Dembele kepada £37 juta sahaja menurut beberapa laporan media eropah, mei lalu.

Selain daripada Dembele, pengurus Manchester United, Ole Gunnar Solksjaer dilaporkan turut berminat dengan pemain Bayern Munich, Kingsley Coman dan pemain Juventus, Douglas Costa.


The Bos Gaurus Ikat Bekas Pemain Harimau Muda C

Perak FC mengumumkan kehadiran pemain tempatan baharu, Azalinullah Alias bagi memperkuatkan jentera tengah skuad berjulukan The Bos Gaurus bagi menghadapi baki saingan Liga Super 2023.

Azalinullah menjadi pemain ketiga diumumkan kelab milikan XOX Pro Sports itu pada jendela perpindahan kedua Liga Malaysia selepas dua pemain import, Jesper Nyholm (Filipina) dan Kim Youn-do (Republik Korea).

Azalinullah Alias mungkin nama yang agak asing buat penyokong tempatan tetapi tidak buat peminat bola sepak Terengganu selepas menjadi salah seorang watak penting semasa beraksi dengan pasukan itu di bawah kendalian Nafuzi Zain.

Bermula di Sekolah Sukan Bukit Jalil (SSBJ), pemain berusia 27 tahun ini sebenarnya lebih meminati sukan futsal sejak kecil tetapi atas nasihat keluarga, Azalinullah mula berjinak-jinak dengan sukan bola sepak.

Potensi yang ditampilkan anak jati Terengganu itu mendapat perhatian Harimau Muda C semasa akhir tahun Tingkatan 4 di SSBJ dan mula mewakili skuad remaja kebangsaan ketika berumur 17 tahun.

Namun, perjalanan karier Azalinullah tidaklah semudah yang disangka apabila mengalami kecederaan pada anterior cruciate ligament (ACL) sebanyak tiga kali sejak usianya baru mencecah 19 tahun.

Dilepaskan kelab berjulukan Sang Penyu pada penghujung musim lalu, Azalinullah ternyata gembira masih diberikan peluang untuk beraksi dalam Liga Malaysia selepas lebih enam bulan tanpa kelab.

Untuk makluman, Azalinullah, Jesper dan Youn-do dibenarkan beraksi menentang Kelantan United pada Jumaat sekiranya selesai segala urusan pendokumentasian memandangkan jendela perpindahan kedua Liga Malaysia telah dibuka sejak Rabu, 5 Julai 2023.


Syarikat MLM Taja Terengganu RM4.5 Juta Sehingga Tahun 2023

Syarikat pemasaran pelbagai peringkat (MLM), TDC Holdings Sdn Bhd diumumkan sebagai penaja utama buat kelab berpangkalan di pantai timur, Terengganu FC bagi musim 2022 dan 2023.

Pengumuman rasmi status syarikat berkenaan sebagai penaja utama skuad ‘Black and White’ ini hadir setelah kedua-dua pihak menandatangani kontrak penajaan platinum di pejabat pengurusan kelab, pada hari ini.

TDC Holdings tandatangani kontrak sebagai "Penaja Platinum" Terengganu FC bagi musim 2022 dan 2023.Selamat datang TDC HOLDINGS SDN BHD ke keluarga besar TERENGGANU FC!🖤https://t.co/9yrcWBphZz

Dimaklumkan, syarikat MLM yang ditubuhkan pada tahun 2016 ini muncul sebagai penaja utama atau penaja platinum selepas bersetuju untuk menawarkan penajaan dalam bentuk kewangan dan barangan yang bernilai RM4.5 juta secara keseluruhan selama dua musim.

Hasil daripada perjanjian ini, pihak TDC Holdings akan menggunakan jenama salah satu produknya, Colever untuk dipamerkan oleh Terengganu sebagai ‘branding image’ di semua penempatan imej logo tajaan termasuk pada jersi utama pasukan kelak.

Sebelum ini, logo Colever telah pun tertera di ruangan hadapan jersi latihan pasukan Terengganu sejak bermula tempoh pramusim Disember lalu.

Untuk makluman semua, syarikat MLM yang menjual pelbagai produk kesihatan ini turut mempunyai sijil pengiktirafan dan perakuan seperti GMP, HACCP, ISO dan Halal Jakim.


Pemain Lincah Kedah Dipanggil Lubnan Untuk Hadapi Pusingan Ke-3 Kelayakan Piala Dunia

Skuad kebangsaan Lubnan terus menaruh kepercayaan kepada kebolehan yang dimiliki oleh pemain tengah lincah Kedah Darul Aman, Rabih Ataya untuk menghadapi pusingan ketiga Kelayakan Piala Dunia 2022, pada bulan ini.

Rabih yang berusia 32 tahun dipanggil oleh ketua jurulatih Lubnan untuk menghadapi dua perlawanan menentang Iraq dan Syria masing-masing pada 7 dan 13 Oktober melibatkan aksi Kumpulan A sepertimana dimaklumkan oleh Persatuan Bola Sepak Lubnan (FA Lebanon).

Artikel Berkaitan: Rabih Ataya Muncul Wakil Tunggal Liga Super ke Pusingan Ke-3 Kelayakan Piala Dunia 2022

Difahamkan kedua-dua perlawanan ini akan berlangsung di venue berkecuali iaitu di Qatar dan Jordan atas faktor situasi pandemik covid-19 yang masih melanda di kebanyakan negara di dunia.

Ketika ini, Lubnan berada di kedudukan kelima dalam Kumpulan A selepas beraksi dalam dua perlawanan menentang Emiriah Arab Bersatu (UAE) dan Republik Korea pada bulan September lalu.

Artikel Berkaitan: Kenali Rabih Ataya Penyerang Sayap Laju, Lincah & Licik Yang Menjuarai Piala AFC

Untuk makluman semua, Rabih antara pemain yang turut melakukan sumbangan penting terhadap kemaraan Lubnan ke pusingan ketiga kelayakan ini. Selain itu, skuad kebangsaan negaranya turut mengesahkan tempat dalam saingan Piala Asia 2023.

Featured Image: Malaysian Football League


Selamat Datang Enrique, Terima Kasih Galtier

Kelab gergasi bola sepak Perancis, Paris Saint-Germain akan mengharungi musim 2023-24 kelak dengan bimbingan pengurus baharu kelahiran Sepanyol iaitu Luis Enrique.

Susuk tubuh berusia 53 tahun terbabit diperkenalkan secara rasmi oleh skuad berjulukan Rouge-et-Bleu dalam satu majlis yang turut Ketua Pegawai Eksekutif (CEO) dan Pengerusi kelab, Nasser Al-Khelaifi serta Pengarah Sukan, Luis Campo semalam.

Ketika bercakap dalam sidang media dalam majlis terbabit, Enrique yang pernah beraksi sebagai penyerang serta pemain tengah menyerang bersama Real Madrid dan FC Barcelona semasa bergelar pemain mahu menerapkan falsafah permainan menyerang buat PSG.

“Identiti menyerang tidak boleh dirundingkan. Falsafah saya adalah mara ke hadapan. Kamu perlu menyesuaikan dengan pemain-pemain yang kamu miliki, dan dapatkan yang terbaik daripada mereka.” katanya.

Chairman and CEO Nasser Al-Khelaïfi, Sports Director Luis Campos and new coach Luis Enrique at 𝐂𝐚𝐦𝐩𝐮𝐬 𝐏𝐒𝐆.

— Paris Saint-Germain (@PSG_English) July 5, 2023

Dimaklumkan, individu yang turut pernah membimbing FC Barcelona menjuarai Liga Juara-Juara UEFA pada musim 2014-15 ini diberikan kontrak selama dua tahun yang menyaksikannya kekal sehingga musim panas 2025.

Selain mengemudi skuad Blaugrana, Enrique turut mempunyai pengalaman membimbing AS Roma, Celta Vigo serta skuad kebangsaan Sepanyol.

Ketika mengemudi skuad berjulukan La Roja, Enrique yang tidak menyenaraikan sebarang pemain daripada Real Madrid dalam senarai 24 pemain berhasil mara sehingga ke separuh akhir EURO 2020 sebelum tumpas kepada Itali.

Sebelum itu, PSG mengesahkan perpisahan dengan pengurus sebelumnya, Christophe Galtier yang membawa mereka menjuarai kejuaraan Ligue 1 yang kesebelas – terbanyak pernah dimenangi oleh kelab di Perancis.


Terbuka Jepun: Kemarau Yew Sin-Ee Yi Ke Pentas Separuh Akhir Menghampiri 8 Bulan

Beregu lelaki No.2 negara, Ong Yew Sin dan Teo Ee Yi kini menghadapi kemarau menghampiri 8 bulan ke pentas separuh akhir dalam mana-mana kejohanan badminton antarabangsa.

Gandingan yang berada di ranking kesembilan dunia ini berpeluang untuk menamatkan kemarau tersebut dalam perlawanan peringkat suku akhir di saingan Terbuka Jepun, sebentar tadi.

Namun begitu, beregu Korea yang menghuni ranking ke-34 dunia, Choi Sol-gyu dan Kim Won-ho meranapkan peluang tersebut apabila melakar kemenangan ke atas Yew Sin-Ee Yi.

DAIHATSU YONEX Japan Open 2022MD – Quarter final               🇰🇷Sol Gyu CHOI🏅17 21 21 🇰🇷Won Ho KIM🏅21 17 13 🇲🇾Yew Sin ONG               🇲🇾Ee Yi TEO

🕗 in 71 minutes https://t.co/j6hnpy592O

— BWFScore (@BWFScore) September 2, 2022

Dalam perlawanan tersebut, Yew Sin-Ee Yi tumpas menerusi tiga set pertarungan yang berkesudahan dengan skor 21-17, 17-21 dan 13-21 dalam tempoh masa melebihi satu jam permainan.

Kekalahan ini sekaligus menyingkirkan Yew Sin-Ee Yi daripada saingan Jelajah Dunia Super 750 BWF ini.

Untuk makluman semua, kali terakhir gandingan bebas (independent) ini mara ke peringkat separuh akhir adalah pada pertengahan Januari lalu dalam saingan Terbuka India yang menemukan mereka dengan gandingan senior, Mohammad Ahsan dan Hendra Setiawan.


Selangor FC Bina Pusat Rehabilitasi & Bakal Dibuka Kepada Umum Untuk Jana Pendapatan

Walaupun telah menjadi salah sebuah pusat latihan terbaik dalam negara, Kelab Bola Sepak Selangor (Selangor FC) dilihat masih melakukan beberapa penambahbaikan terhadap pusat latihan mereka.

Antara penambahbaikan yang sedang dilakukan adalah membina sebuah gimnasium baharu, pusat rehabilitasi dan klinik untuk kegunaan para pemain dan staf kejurulatihan Red Giants bagi mengharungi saingan Liga Malaysia 2021.

Lebih menarik, menurut Ketua Pegawai Eksekutif (CEO) Selangor FC, Dr. Johan Kamal Hamidon berkata, dua daripada kemudahan yang sedang dibina tersebut bakal dibuka untuk peminat dan orang ramai sebagai salah satu usaha untuk menjana pendapatan buat kelab.

“Kita sudah memulakan pembinaan gimnasium yang baharu, pusat rehabilitasi (pemulihan) dan klinik. Pusat rehabilitasi dan klinik tersebut akan dibuka untuk orang awam berkunjung (mendapatkan rawatan) daripada doktor dan (ahli) fisioterapi kami.”

“Ini antara usaha kami untuk menjana pendapatan (sendiri) disamping digunakan oleh pemain-pemain.” katanya ketika ditemui oleh Sukanz di FAS Training Centre, semalam.

Membuka pusat rehabilitasi dan klinik yang terdiri kalangan profesional perubatan yang terlibat secara langsung bersama pasukan bola sepak profesional merupakan satu strategi yang bijak.

Ianya bukan sahaja dapat menarik orang ramai yang ditimpa kecederaan semasa bersukan atau beriadah untuk mendapatkan rawatan daripada profesional perubatan berkenaan malahan kalangan atlet-atlet daripada bidang sukan yang lain.

Selain daripada itu, sebuah bangunan dua tingkat turut sedang dibina di pusat latihan tersebut. Difahamkan tingkat pertama bangunan tersebut akan menempatkan kafeteria untuk para pemain dan staf kejurulatihan manakala tingkat kedua pula merupakan pejabat barisan jurulatih Selangor FC.

“Kita juga sedang membina kafeteria yang merangkumi dapur dan tempat makan untuk para pemain dan staf.” tambahnya lagi sambil menjangkakan kemudahan dan fasiliti yang sedang dibina ini bakal siap pada penghujung februari atau awal mac hadapan.

Tidak cukup dengan kemudahan dan fasiliti yang dinyatakan di atas, FAS Training Centre bakal mempunyai sebuah padang latihan tertutup yang menggunakan rumput sintetik. Proses pembinaannya akan bermula pada penghujung bulan ini dan dijangka siap pada april kelak.

Pembinaan padang tertutup ini bakal memberikan satu kelebihan kepada Selangor FC untuk meneruskan sesi latihannya seperti biasa walaupun sedang mengalami cuaca buruk seperti hujan lebat.

“Kita akan mulakan pembinaan padang tertutup, (seluas) setengah padang dengan rumput sintetik pada akhir bulan ini atau awal bulan depan.”

“Kita juga akan tambah padang sintetik (di beberapa tempat) dalam pusat latihan ini sebanyak yang mungkin kerana ianya lebih tahan lasak daripada padang rumput biasa.” tambahnya lagi.

Berdasarkan makluman oleh Dr. Johan, setelah selesai semua projek pembinaan tersebut maka lengkaplah segala usaha untuk mengadakan kemudahan dan fasiliti buat FAS Training Centre yang terletak di Padang SUK tersebut.

Untuk makluman, FAS Training Centre yang menjadi pusat latihan rasmi skuada Red Giants mula berwajah baharu dan dilengkapi dengan pelbagai kemudahan dan ruang pejabat yang lebih segar dirasmikan sendiri oleh DYTM Raja Muda Selangor, Tengku Amir Shah sekitar julai 2019.


Restoran Nasi Beriani Taja Penang FC Sebanyak RM100,000

Pasukan yang menamatkan saingan Liga Super di tangga ketiga musim lalu, Penang FC mendapat satu ‘hidangan’ lumayan daripada sebuah perusahaan restoran nasi beriani untuk mengharungi saingan musim ini.

Menerusi makluman rasmi, dimaklumkan Penang FC telah menjalinkan satu kerjasama dengan perusahaan restoran yang dikenali sebagai Bhai Biryani Sdn Bhd. Hasil kerjasama ini, skuad yang dikenali sebagai Harimau Kumbang ini menerima wang tajaan sebanyak RM100,000 daripada syarikat perusahaan terbabit.

Manakala syarikat perusahaan itu selaku penaja rasmi mendapat manfaat untuk mendekati pelbagai lapisan peminat pasukan yang dibimbing oleh Tomas Trucha bagi merangsang perniagaan atau perusahaan yang dijalankan mereka sepertimana yang disarankan oleh badan penganjur bola sepak negara, Malaysian Football League (MFL).

Wang tajaan tersebut disampaikan oleh wakil perusahaan restoran kepada pengurusan tertinggi Penang dalam satu majlis program penajaan yang diadakan beriringan dengan majlis perasmian Bhai Biryani cawangan Pulau Pinang yang bertempat di Lebuh King, Georgetown.

Majlis ini turut diserikan dengan kunjungan Yang Di-Pertua Negeri (YDP) Pulau Pinang, Tuan Yang Terutama Tun Dato’ Seri Utama Ahmad Fuzi Bin Haji Abdul Razak.